text:
NKHANI YA PA CHIKOPI
Kasi Mungachita Wuli Para Vinthu Vyasuzga?
KASI apo mukaŵa mwana mukakhumbanga kuti muzakachite vichi? Panyake mukakhumbanga kuzakatora panji kutengwa, kusambira maluso ghanyake, panji kusanga ntchito yapachanya. Kweni kanandi ivyo tikukhumba ndivyo vikuchitika yayi. Ivyo tikakhumbanga kuchita vikusintha chifukwa cha masuzgo agho ghangatiwira mwamabuchi. Ivi ndivyo vikachitikira Anja, Delina, na Gregory.
Anja wa ku Germany, ŵakamusanga na nthenda ya kansa apo wakaŵa na vyaka 21. Pasono wakwenda viŵi yayi.
Delina wa ku United States, wali na suzgo lakuti misipa yikomilira. Kweniso wakupwelelera ŵabali ŵake ŵatatu ŵakupendera.
Gregory wa ku Canada, wali na suzgo la kwenjerwa chomene.
Anja, Delina, na Gregory ŵakuchita ivyo ŵangakwaniska pa umoyo wawo nangauli ŵali na masuzgo. Kasi ŵakukwaniska wuli?
Baibolo likuti: ‘Usange ukulopwa mu zuŵa la soka nkhongono zako ni zichoko.’ (Zintharika 24:10) Fundo njakuti: Vinthu vyose vikuthemba pa umo tikughanaghanira. Ŵanthu awo ŵakughanaghana viheni pera, nkhongono ŵakuŵavya. Kweni awo ŵakughanaghana makora kanandi ŵakuŵa na nkhongono ndipo ŵakwambaso kuchita makora vinthu.
Wonani umo fundo izi zawovwilira Anja, Delina, na Gregory.


c: text/html

text:
SAMBIRO 23
Kasi Vikwenda Wuli Pakulemba na Kung’anamura Mabuku?
Kuti tipharazge makora “makani ghawemi,” ku “mtundu uliwose, fuko lililose, lulimi lulilose, na ŵanthu wose,” tikuŵa na mabuku mu viyowoyero vyakujumpha 750. (Chivumbuzi 14:6) Vikwenda wuli kuti tiŵe na mabuku mu viyowoyero vyose ivi? Tikovwirika na Ŵakhristu ŵanyithu mu vyaru na vyaru, awo ŵakulemba mabuku. Kweniso kuli ŵakung’anamura mabuku awo ŵakugwira ntchito na mtima wose. Wose aŵa Mbakaboni ŵa Yehova.
Pakwamba, vyose vikulembeka mu Chingelezi. Wupu Wakulongozga, uwo uli ku maofesi ghithu ghakuru, ndiwo ukulaŵilira ntchito ya kulemba mabuku. Ukuchita ntchito iyi kwizira mu Dipatimenti Yakulemba Mabuku, iyo yikugaŵa ntchito ya kulemba. Ŵanyake awo ŵakulemba ŵali ku maofesi ghakuru, ndipo ŵanyake ŵakuteŵetera mu vyaru vinyake. Nkhani izo ŵakulemba zikukhwaska ŵanthu ŵanandi, chifukwa awo ŵakulemba mbanthu ŵakupambanapambana.
Mabuku agho ghalembeka ghakutumizgika ku ŵakung’anamura. Para ŵamara kuweleramo mabuku agho ghalembeka, ŵakughatumizga ku ŵakung’anamura pa charu chose chapasi. Iwo ŵakung’anamura, kuweleramo, na kuŵazga ivyo ŵang’anamura. Ŵakuyezgayezga kusanga ‘mazgu ghaunenesko’ mwakuti awo ŵakuŵazga ŵapulikiskenge.—Mupharazgi 12:10.
Makompyuta ghakovwira kuti ntchito yende luŵiro. Kompyuta payekha yingalemba panji kung’anamura yayi. Ndipouli, yikovwira kuti ntchito yende luŵiro, chifukwa yikuŵa na madikishonare kweniso vinthu vinyake vyakovwira. Ŵakaboni ŵa Yehova ŵali kunozga pulogiramu ya pa kompyuta yakuchemeka Multilanguage Electronic Publishing System (MEPS) iyo yikovwira kupanga mabuku mu viyowoyero vinandi. Para ŵamara kung’anamura buku, ŵakulinjizga mu MEPS, ndipo pulogiramu iyi yikusazgamo vithuzithuzi. Kufuma apo, ŵakulinozga kuti liwoneke makora, na kusindikizga.
Chifukwa wuli tikung’anamura mabuku mu viyowoyero vinandi, nangauli viyowoyero vinyake vikuyowoyeka na ŵanthu ŵachoko waka? Yehova wakukhumba kuti “ŵanthu ŵa mitundu yose ŵamanye makora unenesko na kuponoskeka.”—1 Timote 2:3, 4.
Kasi mabuku ghithu ghakulembeka wuli?
Chifukwa wuli tikung’anamura mabuku mu viyowoyero vinandi?

robotstxt: allowed

filter: keep


text: 11 Chipulikano ntchilindizga chanadi cha vinthu ivyo tikugomezga,+ ukaboni wakukhorweska* wa vinthu vyenecho ivyo ni vyambura kuwoneka.2 Pakuti ŵakaŵa na chipulikano, ŵanthu ŵa nyengo zakale ŵakaŵa na ukaboni wakuti Chiuta wakakondwa nawo.3 Na chipulikano, tikumanya kuti nyengo zikanozgeka* na mazgu gha Chiuta, ntheura icho chikuwoneka chafuma mu vinthu vyambura kuwoneka.4 Na chipulikano, Abelu wakapeleka kwa Chiuta sembe yakuzirwa kuluska ya Kayini.+ Kwizira mu chipulikano ichi, wakapokera ukaboni wakuti wakaŵa murunji, pakuti Chiuta wakakondwa* na vyawanangwa vyake.+ Nangauli wali kufwa, kweni wachali kuyowoya+ kwizira mu chipulikano chake.5 Na chipulikano, Enoki+ wakasamuskika kuti waleke kuwona nyifwa, ndipo wakawoneka yayi chifukwa Chiuta wakamusamuska.+ Pakuti pambere wandasamuskike ukaboni ukapelekeka kuti wakamukondweska Chiuta.6 Kwambura chipulikano ntchambura machitiko kumukondweska Chiuta, pakuti uyo wakusendelera kwa Chiuta wakwenera kugomezga kuti waliko ndipo wakuŵapa njombe awo ŵakumupenja na mtima wose.+7 Na chipulikano, Nowa+ wakati wachenjezgeka na Chiuta pa vinthu ivyo vikaŵa vindawoneke,+ wakalongora kopa Chiuta ndipo wakapanga chingalaŵa+ chakuponoskeramo ŵamunyumba yake. Ndipo kwizira mu chipulikano ichi wakasuska charu,+ ntheura wakaŵa muhaliri wa urunji chifukwa cha chipulikano.8 Na chipulikano, Abrahamu+ wakati wachemeka, wakapulikira kuluta ku malo agho wakenera kupokera nga ntchiharo. Ndipo wakaluta, nangauli wakamanyanga yayi uko wakalutanga.+9 Na chipulikano, iyo wakakhala nga ni mulendo mu charu cha layizgano nga ni mu charu chachilendo,+ ndipo wakakhalanga mu mahema+ pamoza na Yisake na Yakhobe, ŵahaliri ŵamoza na iyo ŵa layizgo ili.+10 Chifukwa wakalindiliranga msumba wa fawundeshoni yanadi, msumba uwo Chiuta wakapanga* na kuzenga.+11 Na chipulikano, Sara nayo wakapokera nkhongono zakuŵira na nthumbo,* nangauli wakajumpha msinkhu wa kubaba,+ chifukwa wakawona kuti Chiuta uyo wakamulayizga ngwakugomezgeka.12 Lekani kufuma mwa munthu yumoza uyo wakaŵa nga ngwakufwa,+ mukababika ŵana+ ŵanandi nga ni nyenyezi zakuchanya kweniso nga ni mchenga wa mumphepete mwa nyanja.+13 Wose aŵa, ŵakafwira mu chipulikano, nangauli ŵakawona yayi kufiskika kwa malayizgo.+ Kweni ŵakaghawonera patali+ na kughapokelera ndipo ŵakazomera pakweru kuti ŵakaŵa ŵalendo na ŵambura kukhaliska mu charu.14 Chifukwa awo ŵakuyowoya munthowa iyi ŵakulongora kuti ŵakupenja malo ghawo na mtima wose.15 Kweni kuŵenge kuti ŵakakumbukanga malo agho ŵakafumako,+ mphanyi ŵakaŵa na mwaŵi wa kuwelerako.16 Kweni sono ŵakunwekera malo ghawemi chomene, ndiko kuti, gha kuchanya. Ntheura Chiuta wakukhozgeka soni yayi na iwo, kuchemeka Chiuta wawo,+ chifukwa wali kuŵanozgera msumba.+17 Na chipulikano, apo Abrahamu wakayezgeka,+ wakaŵa nga wapeleka kale Yisake. Abrahamu, munthu uyo wakapokera mwakukondwa malayizgo wakaŵa wakunozgeka kupeleka mwana wake yekha na yekha,+18 nangauli wakaphalirika kuti: “Iyo yizamuchemeka mphapu* yako yizamufuma mwa Yisake.”+19 Kweni wakawona kuti Chiuta wakaŵa na nkhongono kumuwuska nanga nkhu ŵakufwa. Wakamupokeleraso kufuma ku ŵakufwa, ndipo ichi chikaŵa chakuwonerapo.+20 Na chipulikano, Yisake nayo wakatumbika Yakhobe+ na Esau+ pa vinthu ivyo vikenera kwiza.21 Na chipulikano, apo Yakhobe wakaŵa pafupi kufwa,+ wakatumbika ŵana ŵa Yosefe yumozayumoza+ ndipo wakasopa uku wakholera pa ndodo yake.+22 Na chipulikano, apo Yosefe wakaŵa pafupi kufwa, wakayowoya za kufuma kwa ŵana ŵa Israyeli mu Eguputo, ndipo wakapeleka ulongozgi* wakukhwaskana na viwangwa vyake.+23 Na chipulikano, Mozesi wakati wababika, ŵapapi ŵake wakamubisa myezi yitatu+ chifukwa ŵakawona kuti wakaŵa mwana wakutowa+ ndipo ŵakawopa yayi dango la themba.+24 Na chipulikano, Mozesi wakati wakura,+ wakakana kuchemeka kuti ni mwana wa mwana mwanakazi wa Farawo.+25 Wakasankha kuyuzgika pamoza na ŵanthu ŵa Chiuta, m’malo mwa kusangwa na vyakukondweska vya nyengo yichoko waka vya kwananga,26 chifukwa wakawona nthombozgo za Khristu kuŵa usambazi ukuru kuluska usambazi wa mu Eguputo, pakuti wakalaŵisiska pa njombe iyo wazamupokera.27 Na chipulikano, wakafumamo mu Eguputo,+ kweni chifukwa cha kopa ukali wa themba yayi,+ pakuti wakalutilira kuŵa wakukhora nga wakuwona Uyo ngwambura kuwoneka.+28 Na chipulikano, wakachita Paska na kumija ndopa, mwakuti wakuparanya waleke kukoma* ŵana ŵawo ŵakwamba kubabika.+29 Na chipulikano, ŵakambuka Nyanja Yiswesi nga mpha mtunda wakomira,+ kweni Ŵaeguputo pakuchita chikanga, ŵakanjirapo ndipo yikaŵamira.+30 Na chipulikano, linga la Yeriko likawa, ŵanthu ŵakati ŵalizingilira mazuŵa 7.+31 Na chipulikano, Rahabi uyo wakaŵa hule, wakakomeka yayi pamoza na awo ŵakaleka kupulikira, chifukwa chakuti wakapokelera mwamtende awo ŵakatumika kukawona charu.+32 Ndipo kasi ningayowoyaso vichi? Pakuti nyengo yinganichepera usange ningalongosora vya Gidiyoni,+ Baraki,+ Samusoni,+ Yefita,+ Davide+ kweniso Samuyeli+ na ntchimi zinyake.33 Na chipulikano ŵakathereska maufumu,+ ŵakachita urunji, ŵakapokera malayizgo,+ ŵakajara milomo ya nkhalamu,+34 moto ukaŵavya nkhongono pa iwo,+ ŵakapona ku lupanga,+ apo ŵakaŵa ŵakulopwa ŵakapokera nkhongono,+ ŵakaŵa ŵankhongono mu nkhondo,+ ŵakathereska ŵalwani ŵawo.+35 Ŵanakazi ŵakapokelera ŵakufwa ŵawo kwizira mu chiwuka,+ kweni ŵanthu ŵanyake ŵakayuzgika chifukwa ŵakakana kufwatulika na chiwombolero chinyake, mwakuti ŵazakasange chiwuka chiwemi chomene.36 Ŵanyake ŵakayezgeka, ŵakahoyeka na kuthyapulika, kuluska apa, ŵakakakika na simbi+ na kuponyeka mu jele.+37 Ŵakadinyika na malibwe,+ ŵakayezgeka, ŵakachekeka pakati, ŵakakomeka na lupanga,+ ŵakavwaranga vikumba vya mberere na vya mbuzi,+ ŵakaŵa ŵakavu, ŵakasuzgika,+ na kuyuzgika.+38 Ndipo charu chikaŵapata. Ŵakayingayinga mu mapopa, mu mapiri, mu zimphanji,+ na mu michembo ya charu chapasi.39 Nangauli wose aŵa ŵakaŵa na ukaboni wakuti Chiuta wakakondwa nawo chifukwa cha chipulikano chawo, kweni ŵakawona yayi kufiskika kwa layizgo,40 pakuti Chiuta wakawonerathu chinthu chiwemi chomene chakuti watipe,+ mwakuti iwo ŵaleke kuŵa ŵakufikapo kwambura ise.


text:
MUTU 115
Yesu Wakaŵa Pafupi Kuchita Paska Laumaliro
MATEYU 26:1-5, 14-19 MARIKO 14:1, 2, 10-16 LUKA 22:1-13
YUDASI ISIKARIYOTI WAKAPIKA NDALAMA KUTI WAPELEKE YESU
ŴAPOSITOLE ŴAŴIRI ŴAKANOZGA PASKA
Yesu wakamalizga kusambizga ŵapositole ŵake ŵanayi pa Phiri la Maolive. Wakazgora fumbo lawo lakukhwaskana na kuŵapo kwake kweniso umaliro wa mgonezi.
Yesu wakatangwanika chomene pa zuŵa la Nisani 11! Vikuwoneka kuti apo ŵakaweleranga ku Betaniya kuti ŵakagone, Yesu wakaphalira ŵapositole kuti: “Mukumanya kuti kwakhala mazuŵa ghaŵiri kuti Paska lichitike, ndipo Mwana wa munthu wapelekekenge kuti wapayikike pa khuni.”—Mateyu 26:2.
Zuŵa lakulondezgapo pa Chitatu, Yesu wakwenera kuti wakaŵa kwayekha na ŵapositole ŵake. Pa Chiŵiri, wakasuska ŵalongozgi ŵa chisopa na kuvumbura upusikizgi wawo. Iwo ŵakakhumbanga kumukoma. Ntheura pa Nisani 12, Yesu wakawonekera yayi ku ŵanthu mwakuti paŵavye chakumutondeska kuchita Paska pamoza na ŵapositole ŵake. Paska ili likachitika zuŵa lakulondezgapo pa Nisani 14, dazi likati lanjira.
Kweni pambere Paska lindachitike, ŵalara ŵa ŵasofi na ŵalara ŵa ŵanthu ŵakakhalapo waka chete yayi. Ŵakawungana mu luŵaza lwa wasembe mukuru Kayafa. Chifukwa wuli ŵakawungana? Ŵakakwiya chifukwa chakuti Yesu wakaŵavumbura kuti mbapusikizgi. Ntheura ŵakapangana kuti “ŵamukore Yesu mwauchenjezi na kumukoma.” Kasi ŵakakhumbanga kumukora wuli ndipo nyengo wuli? Ŵakati: “Pa chiphikiro chara, mwakuti paleke kuwuka chivulupi pakati pa ŵanthu.” (Mateyu 26:4, 5) Ŵakawopanga kumukora pa chiphikiro chifukwa ŵanthu ŵanandi ŵakamutemwanga Yesu.
Nyengo yeneyira, ŵalongozgi ŵa chisopa ŵara ŵakapokera mulendo. Iwo ŵakazizwa kuwona kuti mulendo yura wakaŵa Yudasi Isikariyoti, yumoza wa ŵapositole ŵa Yesu. Satana wakapandamo maghanoghano ghaheni mwa Yudasi kuti wapeleke Fumu yake! Yudasi wakaŵafumba ŵalongozgi ŵara kuti: “Kasi munipenge vichi kuti nimupeleke kwa imwe?” (Mateyu 26:15) Iwo ŵakakondwa na “kuzomera kuti ŵamupe ndalama zasiliva.” (Luka 22:5) Kasi zikaŵa ndalama zilinga? Ŵakakolerana kuti ŵamupenge ndalama zasiliva 30. Fundo yinyake yakuti timanye njakuti mashekele 30 ukaŵa mtengo wa kugulira muzga. (Ekisodo 21:32) Ntheura ŵalongozgi ŵara ŵakamuyuyura chomene Yesu, ŵakamutora nga ngwakukhira mtengo. Sono Yudasi wakamba “kupenja m’pata uwemi wakumupelekera kwa iwo, kwambura ŵanthu kumanya.”—Luka 22:6.
Nisani 13 yikamba zuŵa likati lanjira pa Chitatu. Uwu ukaŵa usiku wa 6 kweniso waumaliro kuti Yesu wagone ku Betaniya. Zuŵa lakulondezgapo, likaŵa lakumalizgira kunozga vyakukhumbikwa pa Paska. Pakakhumbikwanga kuti ŵasange mwana wa mberere mwakuti wakomeke na kotcheka wamsuma para Nisani 14 yambako. Kasi ŵakalyera nkhu chakurya, ndipo ni njani wakanozga? Yesu wakaŵa kuti wandaŵaphalire ŵapositole vinthu ivi. Ntheura Yudasi wakaŵaphalirapo yayi ŵalara ŵa ŵasembe vinthu ivi.
Vikuwoneka kuti pa Chinayi muhanya, Yesu wakatuma Petrosi na Yohane kufuma ku Betaniya. Wakaŵaphalira kuti: “Lutani ndipo mukatinozgere Paska kuti tirye.” Iwo ŵakati: “Kasi mukukhumba kuti tikamunozgerani nkhu?” Yesu wakati: “Para mwanjira mu msumba, mwanalume uyo wayegha chiŵiya cha maji wamukumana namwe. Mukamulondezge m’paka mu nyumba iyo wamunjira. Ndipo mukati kwa mweneko wa nyumba, ‘Msambizgi wakuti kwa imwe: “Kasi chipinda cha ŵalendo chili nkhu, umo ningalyera Paska pamoza na ŵasambiri ŵane?”’ Ndipo munthu yura wamumulongorani chipinda chikuru chamuchanya chakunozgeka. Ndimo mukatinozgere.”—Luka 22:8-12.
Mweneko wa nyumba uyu wakwenera kuti wakaŵa msambiri wa Yesu. Nayo wakwenera kuti wakakhazganga kuti Yesu wapemphenge nyumba yake kuti ŵachitiremo Paska. Ŵapositole ŵaŵiri ŵara ŵakati ŵafika ku Yerusalemu, ŵakasanga kuti vyose vili nga umo Yesu wakaŵaphalilira. Ntheura ŵakawoneseska kuti mwana wa mberere walipo ndipo vyose vyakukhumbikwa pa Paska vyanozgeka kale. Ŵakawoneseska kuti viŵe vyakukwana ŵanthu 13, ndiko kuti, Yesu na ŵapositole ŵake 12.
Manyani Vinandi
Chiuta Wakuwombora Ŵana ŵa Israyeli ku Wuzga
Kasi vikenda wuli kuti Chiuta watume Mozesi kukawombora Ŵaisrayeli ku wuzga? Chifukwa wuli ŵakachita Paska?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
2 “Ichi ndicho Yehova wayowoya,
‘“Chifukwa cha mauheni ghatatu gha Mowabu,+ kweniso ghanayi, nizamusintha chara chilango chake,
Chifukwa wakawotcha viwangwa vya themba la ku Edomu kuti wapangire layimu.
2 Ntheura nizamutuma moto mu Mowabu, ndipo uzamunyeska vigongwe vyakukhora vya Keriyoti.+
Mowabu wazamufwa uku kuli kapomezi,
Na ntchemerezgo ya nkhondo, na kulira kwa mbata.+
3 Nizamuwuskamo muwusi mukati mwake,
Na kukoma ŵakaronga ŵake wose pamoza na iyo,”+ wakuti Yehova.’
4 Ichi ndicho Yehova wayowoya,
‘Chifukwa cha mauheni ghatatu gha Yuda,+ kweniso ghanayi, nizamusintha chara chilango chake,
Chifukwa ŵakakana dango la Yehova,
Ndiposo ŵakasunga chara malanguro ghake;+
Kweni ŵakapuluskika na mautesi agho ŵasekuru ŵawo ŵakalondezganga.+
5 Ntheura nizamutuma moto mu Yuda,
Ndipo uzamunyeska vigongwe vyakukhora vya Yerusalemu.’+
6 Ichi ndicho Yehova wayowoya,
‘Chifukwa cha mauheni ghatatu gha Israyeli,+ kweniso ghanayi, nizamusintha chara chilango chake,
Chifukwa ŵakuguliska murunji na siliva,
Mukavu ŵakumuguliska na vilyato viŵiri.+
7 Mitu ya ŵakuyuyuka ŵakuyikandira pa fuvu la pa charu chapasi,+
Ndipo ŵakujara nthowa ya ŵakuzika.+
Mwana na wiske ŵakugona na msungwana yumoza,
Kufipiska zina lane lituŵa.
8 Ŵakugona pafupi na jotchero lililose+ pa vyakuvwara ivyo ŵapoka nga ntchikholi cha ngongoli;+
Ndipo vinyo ilo ŵakumwera pa nyumba ya ŵachiuta ŵawo ŵakugura na ndalama izo ŵakulipiska ŵanthu.’
9 ‘Kweni ndine nkhaparanya Muamori pamaso pawo,+
Uyo wakaŵa mutali nga ni makuni gha sidara, nkhongono zake zikaŵa nga ni makuni gha oku.
Nkhaparanya vipambi vyake vyamuchanya na misisi yake kusi.+
10 Nkhakwera namwe kufuma mu charu cha Eguputo+
Ndipo nkhamwendeskani mu mapopa vyaka 40,+
Kuti mutore charu cha Muamori kuŵa chinu.
11 Nkhawuska ŵana ŵinu ŵanyake kuŵa zintchimi+
Ndipo ŵanji mwa ŵanyamata ŵinu kuŵa Ŵanaziri.+
Imwe ŵana ŵa Israyeli, ni nthena yayi?’ ndimo wayowoyera Yehova.
12 ‘Kweni Ŵanaziri mukaŵapanga vinyo kuti ŵamwe,+
Ndipo zintchimi mukaziphaliranga kuti: “Mungachimanga chara.”+
13 Ntheura nizamumutekenyulirani mu malo ghinu,
Nga umo gileta ilo lanyamura mphundwe za tirigu likutekenyulira kanthu ako kali kusi kwake.
14 Mupusu malundi wazamuŵavya kwakuchimbilira,+
Wankhongono nayo wazamulutilira yayi kuŵa na nkhongono,
Ndipo palije chinkhara icho chizamuponoska umoyo wake.
15 Nkhwantha ya kuponya uta yizamutchintha chara,
Uyo ni mupusu malundi wazamuchimbira chara,
Ndipo wakukwera pa hachi wazamuponoska chara umoyo wake.
16 Nanga wangaŵa wachikanga chomene pakati pa vinkhara
Wazamuchimbira nkhule pa zuŵa ilo,’+ ndimo wayowoyera Yehova.”
Tumizgani
Tumizgani
Amosi 2
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=30&Chapter=2&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D30%26Chapter%3D2%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Longorani Kuti Mukuwonga Yehova
YEHOVA ni Chiuta uyo wakupeleka kwawanangwa. (Yak. 1:17) Pakuti Yehova wakupeleka kwawanangwa, vilengiwa vyake vyose, vya kuchanya na pa charu chapasi vikumulumba na kumuwonga.—Sal. 65:12, 13; 147:7, 8; 148:3, 4.
Wamasalimo wakawonga chomene Yehova, ndipo wakalemba sumu yakulumba milimo ya Yehova. Ŵazgani lemba la Salmo 104, na kuwona umo namwe mungawongera Yehova. Wamasalimo wakati: ‘Nimuyimbirenge Yehova umoyo wane wose. Niyimbirenge malumbo Chiuta wane nyengo yose iyo niliri wamoyo.’ (Sal. 104:33) Kasi namwe mukukhumba kumuwonga Yehova?
CHIYELEZGERO CHIWEMI CHAKUPELEKA
Yehova wakukhumba kuti nase tipelekenge kwawanangwa. Wakutiphaliraso chifukwa icho tikwenera kuchitira nthena. Mazgu gha Chiuta ghakuti: “Uŵasambizge awo mbasambazi mu nyengo iyi kuti ŵangaŵanga ŵakujikwezga yayi, ndiposo ŵangaŵikanga chigomezgo chawo mu usambazi wambura kutchintha yayi, kweni mwa Chiuta, uyo wakutipa kwawanangwa vinthu vyose ivyo ise tikukondwa navyo. Uŵaphalire kuti ŵachitenge uwemi, ŵaŵenge ŵasambazi mu milimo yiwemi, ŵapenge mwawanangwa, ŵakunozgeka kugaŵana na ŵanyawo, ŵasunge usambazi wawo pa malo ghakukhora, mwakuti ŵakoleske umoyo wanadi.”—1 Tim. 6:17-19.
Mu kalata yachiŵiri iyo Paulosi wakalembera mpingo wa Korinte, wakachiska Ŵakhristu kuti ŵaŵe na mtima wakupeleka. Iyo wakati: “Waliyose wachite umo wadumulira mu mtima wake, mwakukwenyelera yayi panji mwakuchichizgika, chifukwa Chiuta wakutemwa uyo wakupeleka mwakukondwa.” (2 Kor. 9:7) Pamanyuma, Paulosi wakati vyawanangwa ivi vikovwira ŵakusoŵerwa, ndipo awo ŵakupeleka ŵakutumbikika mwauzimu.—2 Kor. 9:11-14.
Paumaliro, Paulosi wakapeleka ukaboni wankhongono kulongora kuti Yehova ni mupi nadi. Wakati: “Tikuwonga Chiuta chifukwa cha chawanangwa chake chambura mayowoyeko.” (2 Kor. 9:15) Chawanangwa cha Yehova ni vinthu vyose viwemi ivyo wakupeleka ku ŵanthu ŵake kwizira mwa Yesu Khristu. Yehova watipa vinthu viwemi vinandi, mwakuti tikusoŵa na mazgu gha umo tingamuwongera.
Kasi tingalongora wuli kuti tikuwonga vinthu ivyo Yehova na Yesu ŵakutichitira? Nthowa yimoza ndiyo kupeleka nyengo, nkhongono, na vyuma panji katundu withu kuti viwovwire pakuteŵetera Yehova. Kwali ndise ŵasambazi kwali ŵakavu, tose tikwenera kupeleka kwa Yehova chilichose icho tingakwaniska.—1 Mid. 22:14; 29:3-5; Luka 21:1-4.


text:
VITHUZITHUZI
VITHUZITHUZI
Miliri Yitatu Yakwambilira ku Ŵaeguputo
Chitani dawunilodi nkhani iyi, na kuzunura miliri yitatu yakwambilira ku Ŵaeguputo.
Vinyake
Loto la Wakuphika
Kopera nkhani iyi na kupulinta, ndipo wona vinthu ivyo vikupambana pa vithuzithuzi viŵiri ivi.
Farawo Wakakwezga Yosefe
Malizga kujambura chithuzi ichi ndipo umanyenge chifukwa icho ŵakuru ŵa Yosefe ŵakatondekera kumumanya.
Yosefe Ŵakamuguliska Kuŵa Muzga
Kopera nkhani iyi na kupulinta ndipo penja vinthu viŵiri ivyo vikukolerana yayi na nkhani iyi.


text:
14 Mu mazuŵa gha Amurafeli themba la Shinara,+ Ariyoki themba la Elasa, Kedorilaomeri+ themba la Elamu,+ na Tidali themba la Goyimu,2 kukaŵa nkhondo. Mathemba agha ghakarwa na Bera themba la Sodomu,+ Birisha themba la Gomora,+ Shinabu themba la Adima, Shemeberi themba la Zeboyimu,+ na themba la Bela, ndiko kuti, Zowari.3 Wose aŵa* ŵakawungana pa Dambo* la Sidimu,+ ku Nyanja Yamchere.*+4 Mathemba agha* ghakateŵetera Kedorilaomeri vyaka 12, kweni mu chaka cha 13 ghakagaluka.5 Ntheura mu chaka cha 14, Kedorilaomeri na mathemba agho wakaŵa nagho ŵakiza na kuthereska Ŵarefayimu ku Ashiteroti-karinayimu, Ŵazuzimu ku Hamu, na Ŵaemimu+ ku Shave-kiriyatayimu,6 na Ŵahori+ ku phiri lawo la Seyiri,+ m’paka ku Eli-parani, mu mphaka ya mapopa.7 Kufuma apo, ŵakawelera na kwiza ku Eni-mishipati, ndiko kuti, Kadeshi,+ ndipo ŵakathereska chigaŵa chose cha Ŵaamaleki,+ na Ŵaamori+ awo ŵakakhalanga ku Hazazoni-tamara.+8 Pa nyengo iyi, themba la Sodomu, themba la Gomora, themba la Adima, themba la Zeboyimu, na themba la Bela, ndiko kuti, Zowari, ŵakawuka na kufora mu Dambo* la Sidimu kurwa nawo nkhondo.9 Ŵakarwa na Kedorilaomeri themba la Elamu, Tidali themba la Goyimu, Amurafeli themba la Shinara, na Ariyoki themba la Elasa.+ Mathemba ghanayi agha ghakatimbana na mathemba ghankhondi.10 Sono Dambo* la Sidimu likaŵa na vizongwe* vinandi ivyo mukaŵa ulambwe wakunata. Apo mathemba gha Sodomu na Gomora ghakachimbiranga ghakawira mwenemumo. Agho ghakapona ghakachimbilira ku chigaŵa cha mapiri.11 Awo ŵakathereska ŵanyawo ŵakatora katundu yose mu Sodomu na Gomora na vyakurya vyose, ndipo ŵakaluta.+12 Kweniso ŵakakora Loti, mwana wa munung’una wa Abramu, uyo wakakhalanga mu Sodomu,+ na katundu wake wuwo, ndipo ŵakalutilira ulendo wawo.13 Pamanyuma, mwanalume munyake uyo wakachimbira wakiza kwa Abramu Muhebere na kumuphalira ivyo vyachitika. Pa nyengo iyi, Abramu wakakhalanga* ku makuni ghakuru gha Mamure Muamori,+ mubali wa Eshikoli na Aneri.+ Ŵanthu aŵa ŵakakolerananga na Abramu.14 Abramu wakati wapulika kuti mubali wake+ wakoleka, wakawunjika ŵateŵeti ŵake 318 awo ŵakababikira mu nyumba yake, ŵanalume ŵakusambizgika kurwa nkhondo. Wakalondezga ŵalwani m’paka ku Dani.+15 Mu usiku, wakagaŵa ŵankhondo ŵake, ndipo iyo na ŵateŵeti ŵake ŵakawukira ŵalwani na kuŵathereska. Wakaŵaskera m’paka ku Hoba, kumpoto kwa Damaseko.16 Wakaponoska katundu yose, kweniso wakaponoska Loti mubali wake, katundu wake, ŵanakazi, na ŵanthu ŵanyake.17 Abramu wakati wawera kukathereska Kedorilaomeri na mathemba agho wakaŵa nagho, themba la Sodomu likaluta kukakumana nayo mu Dambo* la Shave, ndiko kuti, Dambo la Themba.+18 Melekizedeki+ themba la Salemu+ wakiza na chingwa na vinyo. Iyo wakaŵa wasembe* wa Chiuta Wapachanya Nkhanira.+19 Melekizedeki wakatumbika Abramu, wakati:“Chiuta Wapachanya Nkhanira,Mlengi wa kuchanya na charu chapasi, watumbike Abramu;20 Ndipo walumbike Chiuta Wapachanya Nkhanira,Uyo wapeleka ŵalwani ŵako mu woko lako!”Ndipo Abramu wakapeleka kwa iyo chakhumi pa chilichose icho wakaŵa nacho.+21 Pamanyuma, themba la Sodomu likati kwa Abramu: “Ine unipe ŵanthu, iwe utore katundu.”22 Kweni Abramu wakati kwa themba la Sodomu: “Nkhuwuska woko lane kujilapizga kwa Yehova, Chiuta Wapachanya Nkhanira, Mlengi wa kuchanya na charu chapasi.23 Nitorengepo chara kalikose ako nkhako, nanga ni wuzi panji nthambo za vilyato,* mwakuti uleke kuyowoya kuti, ‘Ndine namusambazga Abramu.’24 Nitorengepo kalikose yayi padera pa ivyo ŵanyamata ŵarya kale. Kweni ŵanthu awo ŵakaluta nane, Aneri, Eshikoli, na Mamure,+ waliyose watorepo chigaŵa chake.”
Mazgu Ghamusi
^ Mazgu ghakuti “wose aŵa,” ghakwimira mathemba gha mu vesi 1.


text:
LONDEZGANI CIPULIKANO CAWO | MARIYA
Wakazizipizga Citima
MARIYA wakaŵa na citima cikuru comene. Wakwenera kuti wakakumbukanga ivyo mwana wake wakayowoya apo wakaŵa pafupi kufwa, pamasinda pakuti watambura maora ghanandi. Pa caru pakaŵa cisi nangauli kukaŵa muhanya, ndipo kukacitika cindindindi cikuru. (Mateyu 27:45, 51) Panji Mariya wakawona kuti ivyo vikacitika pa nyengo iyi, vikalongora kuti Yehova ndiyo wakaŵa na citima cikuru comene kuluska wose, cifukwa ca nyifwa ya Yesu Khristu.
Mariya wakaŵa ku Gologota, panji kuti Malo gha Bwaza. Pa nyengo iyi, kukaŵa mise ndipo wakaŵa na citima cikuru cifukwa ca mwana wake. (Yohane 19:17, 25) Wakwenera kuti wakakumbukanga vinandi. Cimoza cake ico wakwenera kuti wakakumbukanga ni ico wakayowoya Simiyoni kumasinda. Iyo na mfumu wake Yosefe ŵakaluta ku tempile ku Yerusalemu na mwana wawo. Ku malo agha ŵakasangana na munthu munyake mucekuru zina lake Simiyoni uyo wakayowoya mazgu ghaucimi. Wakayowoya vikuru vyakukhwaskana na Yesu. Wakatiso zuŵa linyake Mariya wazamujipulika nga kuti lupanga lutali lwapoloskeka mwa iyo. (Luka 2:25-35) Pa nyengo yacitima iyi, Mariya wakapulikiska ivyo mazgu agha ghakang’anamuranga.
Ŵanji ŵakuti nyifwa ya mwana ndiyo njakuŵinya comene kuluska zose. Nyifwa ni mulwani wakofya, ndipo tose yikutikomora comene. (Ŵaroma 5:12; 1 Ŵakorinte 15:26) Kasi tingazizipizga wuli? Tiwonenge umo vikaŵira kwa Mariya kufuma waka apo Yesu wakambira uteŵeti wake m’paka apo wakafwira. Tiwonengeso umo Mariya wakalongolera cipulikano ico cikamovwira kuzizipizga vitima.
“CILICOSE ICO WANGAMUPHALIRANI, CITANI”
Kufuma apo Yesu wakambira uteŵeti wake, Mariya wakamba kuwona kuti vinthu vikusintha. Nanga mungaŵa mu tawuni ya Nazarete, ŵanthu ŵakayowoyanga vya Yohane Mubapatizi uyo wakapharazganga kuti ŵanthu ŵang’anamuke mtima. Panyengo iyi, Mariya wakamanya kuti sono mwana wake Yesu wambenge uteŵeti wake. (Mateyu 3:1, 13) Mariya pamoza na ŵamunyumba yake wose ŵakakhwaskika Yesu wati wafumapo pa nyumba. Cifukwa wuli?
Vikuwoneka kuti pa nyengo iyi, Yosefe mfumu wa Mariya wakaŵa kuti wafwa kale. Usange ndimo vikaŵira nadi, ipo cikaŵa cacilendo yayi kwa Mariya kuŵa na citima canthena. * Pa nyengo iyi, Yesu wakaŵa waka “mwana wa misiri wa mathabwa” yayi, wakaŵa “misiri wa mathabwa.” Apa vikulongora kuti Yesu ndiyo wakendeskanga bizinesi ya awiske, ndipo ndiyo wakawovwiranga mbumba yose ya ŵanthu 6. (Mateyu 13:55, 56; Mariko 6:3) Nanga Yesu wangaŵa kuti wakasambizga bizinesi munung’una wake Yakobe, kweni wose ŵakakhwaskika. Mariya wakaŵa kuti wali kale na udindo ukuru, kweni kasi Mariya wakathika lusoko? Panji ndimo tingaghanaghanira. Kweni fumbo lakuzirwa ndakuti: Kasi Mariya wakajipulika wuli kuwona kuti Yesu Munazarete ndiyo ni Yesu Khristu panji kuti Mesiya uyo wakalayizgika? Nkhani yinyake ya mu Baibolo yikuvumbura umo Mariya wakajipulikiranga.—Yohane 2:1-12.
Nyengo yinyake Yesu wakaluta kwa Yohane kukabapatizika, ndipo kufuma pa nyengo iyi wakaŵa Wakuphakazgika wa Ciuta panji kuti Mesiya. (Luka 3:21, 22) Kufuma apo, wakamba kusankha ŵasambiri ŵake. Nangauli wakaŵa na mulimo wakuti ucitike mwaluŵiro, kweni wakapaturanga nyengo yakusangulukira lumoza na ŵamunyumba yakwake na ŵabwezi ŵake. Nyengo yinyake wakaluta ku ukwati ku Kana pamoza na ŵabali ŵake, ŵasambiri ŵake, ŵabwezi ŵake, kweniso amama ŵake. Tawuni ya Kana yikwenera kuti yikaŵa pa kaphiri, ndipo kufuma ku Nazarete kufika ku Kana, pakaŵa mtunda wa makilomita 13. Pa ukwati uwu Mariya wakawona suzgo linyake. Panji wakawona kuti ŵabali ŵa ŵeneko ŵa ukwati ŵakuphwepwerezgana kulongora kuti cinthu cinyake cili makora ca. Vinyo likamara. Kale cikaŵanga cinthu cakukhozga soni comene ku ŵeneko ŵa ukwati para vinyo lamalira mu nthowa. Mariya wakaŵalengera lusungu ndipo wakaphalira Yesu.
Mariya wakaphalira mwane wake kuti “ŵalije vinyo.” Kasi wakakhazganga kuti wacitenge vici? Mariya wakwenera kuti wakamanyanga kuti mwana wake uyu pakuŵa munthu wapadera, wacitenge vinthu vyakuzizwiska. Panji wakaghanaghananga kuti Yesu wangacitapo kanthu nyengo yeneyiyo. Tingati apa Mariya wakaphaliranga Yesu kuti: “Naŵeya mwana wane, citapo kanthu.” Kweni wakwenera kuti wakazizikika na zgoro la Yesu. Yesu wakati: “Nili nawe na kanthu wuli, iwe wamwanakazi?” Ŵanji ŵakuwona kuti apa Yesu wakayowoya mwambura nchindi, kweni ndimo vikaŵira yayi. Mazgu agha ghakaŵa waka ulongozgi. Iyo wakakumbuskanga anyina kuti ni udindo wawo yayi kumuphalira cakucita pa uteŵeti wake, kweni ni mulimo wa Awiske kucanya.
Mariya wakazomera ulongozgi uwu cifukwa wakaŵa wakupulikiska ndiposo wakujiyuyura. Ntheura, Mariya wakaphalira awo ŵakateŵeteranga pa ciphikiro ici kuti: “Cilicose ico wangamuphalirani, citani.” Mariya wakawamo kuti ni udindo wake yayi kumuphalira cakucita, kweni iyo pamoza na ŵanyake ŵakwenera kupokera ulongozgi kufuma kwa Yesu. Ndipouli, Yesu nayo wakalengera lusungu ŵakutorana ŵaphya aŵa. Wakacita munthondwe wake wakwamba. Wakazgora maji kuŵa vinyo liwemi. Kasi cikacitika nchivici? “Ŵasambiri ŵake ŵakapulikana mwa iyo.” Mariya nayo wakapulikana mwa Yesu. Pa nyengo iyi wakawonanga Yesu nga mwana wake yayi, kweni nga ni Fumu na Mponoski wake.
Apa, ŵapapi ŵangasambirapo kanthu. Mbunenesko kuti palije mupapi uyo wali kulerapo mwana wakufikapo nga ni Yesu. Nangauli mwana waliyose ngwambura kufikapo, kweni para wakura, nchiwemi yayi kuti mupapi wacitenge nayo vinthu nga wacali mwanici. (1 Ŵakorinte 13:11) Kasi ŵapapi ŵangacita wuli vinthu na mwana wawo uyo ni mulara? Cakwamba ŵakwenera kugomezga kuti mwana uyo ngwakugomezgeka walutilirenge kulondezga ivyo Baibolo likusambizga ndipo Yehova wamutumbikenge. Ŵana awo mbalara, ŵangawovwirika comene para ŵapapi ŵakulongora kuti ŵakugomezga kuti ŵana ŵawo ŵalutilirenge kuteŵetera Yehova. Yesu wakwenera kuti wakaŵawonga comene anyina pa vyose ivyo ŵakacita kufuma apo wakabapatizikira m’paka apo wakafwira.
“ŴANUNG’UNA ŴAKE ŴAKAPULIKANANGA MWA IYO CARA”
Mabuku gha Mateyu m’paka Yohane ghakuyowoyapo vinandi yayi vya Mariya mu vyaka vitatu na hafu ivyo Yesu wakacitira uteŵeti wake pano pasi. Tikwenera kumanya kuti pa nyengo iyi wakwenera kuti wakaŵa cokoro ndipo wakaleranga yekha ŵana. Ipo nchakupulikikwa kuti kunyake uko Yesu wakapharazganga, Mariya wakatondekanga kuyako. (1 Timote 5:8) Kweni wakalutilira kughanaghanira pa vinthu ivyo wakamanyanga vyakukhwaskana na Mesiya, ndipo wakalutanga ku sunagoge mu cikaya cawo nga umo kakaŵira kaluso ka mbumba yawo.—Luka 2:19, 51; 4:16.
Mariya wakwenera kuti wakategherezganga apo Yesu wakapharazganga mu sunagoge ku Nazarete. Mariya wakakondwa kupulika mwana wake wakulongosora kuti ucimi wakuyowoya za Mesiya wafiskika pa iyo. Kweniso Mariya vikwenera kuti vikamuŵinya kuwona kuti ŵanthu mu cikaya cake ca Nazarete ŵakumukana Yesu kuti ni Mesiya. Nakuti ŵakapenjanga nthowa za umo ŵangamukomera.—Luka 4:17-30.
Cinyake ico cikamukwenyerezganga Mariya ni umo ŵana ŵake ŵanyake ŵakacitira na Yesu. Lemba la Yohane 7:5 likulongora kuti ŵanung’una ŵake ŵanayi ŵakaŵavya cipulikano mwa iyo. Baibolo likuti: “Ŵanung’una ŵake ŵakapulikananga mwa iyo cara.” Yesu wakaŵa na ŵadumbu ŵake ŵaŵiri, kweni Baibolo likuyowoyapo cilicose yayi usange ŵakaŵa na cipulikano mwa iyo. * Nangauli tikumanya vyose yayi, kweni Mariya wakamanya umo vikuŵira usange mu nyumba muli ŵanthu ŵakupambana vigomezgo. Wakawoneseska kuti wakucita vinthu mwakugomezgeka kuyana na unenesko uwo wakasambira kuti wakope ŵabali ŵake mwa kuleka kuŵacicizga nesi kulimbana nawo.
Pa nyengo yinyake, ŵabali ŵa Yesu pamoza na ŵanung’una ŵake ŵakaghanaghana vyakuti “ŵakamukore.” Ŵakatenge Yesu “wafuntha.” (Mariko 3:21, 31) Kweni ndimo Mariya wakaghanaghaniranga yayi. Iyo wakaluta na ŵana ŵake uko kukaŵa Yesu kuti panji ŵangakasambirako fundo yinyake iyo yingaŵawovwira kuti ŵaŵe na cipulikano mwa Yesu. Kasi ŵakasambirapo kalikose? Nangauli Yesu wakacitanga minthondwe na kusambizga vinthu vyakuzirwa, kweni ŵanung’una ŵake ŵakamugomezga yayi. Kasi Mariya wakathika lusoko, kughanaghana kuti pakusambizga ŵana ŵake watondeka kuŵafika pamtima?
Kasi mu nyumba yinu mukupambana vigomezgo? Mungasambirako kanthu ku cipulikano ca Mariya. Wakazomerezga yayi kuti ŵabali wake ŵambura cipulikano ŵamugongoweske. Kweni wakakhumba kuti ŵabali wake ŵajiwonere ŵekha kuti ngwacimwemwe kweniso wali na mtende mu mtima cifukwa ca cipulikano cake. Kweniso wakalutilira kukhozgera Yesu, mwana wake wakugomezgeka. Kasi phukwa likamukoranga kuti Yesu palije pa nyumba? Kasi nyengo zinyake wakaghanaghananga kuti mphanyi Yesu nayo wanguŵa panyumba kucita milimo yinyake? Para ndimo vikaŵira mbwe ndikuti wakajikoranga. Wakawona kuti nchakuzirwa comene kovwira Yesu kufiska uteŵeti wake. Kasi namwe mungawovwira ŵana ŵinu kuti ŵaŵikenge Ciuta pa malo ghakwamba mu umoyo wawo?
“LUPANGA LUTALI LUZAMUPOLOSKEKA MU UMOYO WA IWE”
Kasi Mariya wakatumbikika cifukwa ca kuŵa na cipulikano mwa Yesu? Yehova wakulekapo yayi kutumbika munthu uyo wali na cipulikano, ntheura Mariya nayo wakatumbikika. (Ŵahebere 11:6) Ghanaghanirani waka umo Mariya wakajipulikiranga para wakupulika mwana wake wakupharazga, panji kupulika ŵanthu ŵakuyowoya vya umo Yesu wakusambizgira.
Apo Yesu wakasambizganga mu ntharika, kasi Mariya wakakumbukanga umo vinthu vikaŵira kwa Yesu apo wakakuranga ku Nazarete? Nyengo yinyake pakusambizga, Yesu wakayowoyapo za mwanakazi uyo wakaphyera mu nyumba kuti wasange ndalama yakuzgeŵa, ŵanakazi ŵakusira pa libwe, kweniso kuti ŵanthu ŵakukozga nyali na kuyiŵika pa cakuŵikapo. Apo Yesu wakaŵa mwana, wakaŵanga pafupi na nyina apo ŵakacitanga milimo yawo ya zuŵa na zuŵa. Kasi ndivyo Mariya wakaghanaghananga apo Yesu wakayowoyanga ntharika izi? (Luka 11:33; 15:8, 9; 17:35) Yesu wakati joko lake ndipusu ndipo katundu wake ni mupepu. Kasi Mariya wakakumbukiranga umo Yosefe wakasambizgiranga Yesu kukhoma joko liwemi lakuti lileke kupweteka nyama para zavwalikika? (Mateyu 11:30) Mariya wakatumbikika comene na mulimo uwo Yehova wakamupa wa kulera mwana uyo wakaŵa Mesiya. Wakwenera kuti wakakondwa comene kutegherezga kwa msambizgi waluso comene uyo pakusambizga wakayowoyanga vinthu vyakuti ŵanthu wose wakuvimanya makora na cilato cakuti ŵatorepo sambiro.
Mariya wakalutilira kujiyuyura. Yesu wakaŵakwezga yayi amama ŵake, nesi kuti ŵanthu ŵaŵasopenge. Nyengo yinyake apo Yesu wakapharazganga, mwanakazi munyake wakacemerezga mu wumba kuti Mariya wakwenera kuŵa wakukondwa comene cifukwa ca kubaba mwana uyu. Kweni Yesu wakazgora kuti: “Cara, kweni ŵakukondwa mbeneawo ŵakupulika mazgu gha Ciuta na kughasungilira!” (Luka 11:27, 28) Apo ŵanji pa mzinda uwu ŵakati amama na ŵanung’una ŵa Yesu ŵakumupenja, Yesu wakati awo ŵakugomezga ivyo wakuyowoya ndiwo mbanyina na ŵanung’una ŵake. M’malo mwa kukhuŵara, Mariya wakapulikiska fundo ya Yesu yakuti ubali wauzimu ngwakuzirwa comene kuluska wakuthupi.—Mariko 3:32-35.
Mariya wakaŵa na citima cikuru comene apo wakawona mwana wake wakusuzgika m’paka kufwa pa khuni lakusuzgikirapo. Yohane uyo wakaŵapo apo Yesu wakapayikikanga, wakalemba kuti Mariya wakimilira “pafupi na khuni lakusuzgikirapo.” Mariya wakatemwanga comene Yesu, ntheura wakimilira pafupi m’paka apo Yesu wakafwira. Yesu wakaŵawona anyina, ndipo wakwenera kuti wakapulikanga ulwilwi ukuru comene pakuthuta na pakuyowoya. Yesu wakapeleka mulimo wakupwelelera anyina kwa mulondezgi wake Yohane cifukwa ŵanung’una ŵake wose ŵakaŵa kuti ŵandamanye unenesko. Ntheura, Yesu wakalongora kuti nchakuzirwa comene kuti munthu uyo wali na cipulikano ndiyo wapwelelere ŵamunyumba yake.—Yohane 19:25-27.
Mariya wakaŵa na citima cikuru comene Yesu wati wafwa, ndipo vikaŵa nga kuti walasika na lupanga lutali. Pa nyengo iyi wakaŵa na citima cikuru cakuti tingacilongosora yayi. Ndipouli, pa zuŵa lacitatu kufuma apo Yesu wakafwira, Mariya wakaŵa na cimwemwe cikuru comene. Mariya wakawona munthondwe ukuru comene kuluska yose. Yesu wakawuskika ku ŵakufwa. Mariya wakakondwaso comene Yesu wati wawonekera kwa munung’una wake Yakobe. (1 Ŵakorinte 15:7) Yakobe pamoza na ŵanung’una ŵake ŵakawovwirika comene na ivyo Yesu wakacita pa nyengo iyi. Baibolo likutiphalira kuti ŵanung’una ŵake nawo ŵakamba kugomezga kuti Yesu ni Khristu. Nyengo yinyake ŵakaŵa lumoza na anyinawo pa maungano Ghacikhristu, ndipo wose “ŵakakoseranga mu lurombo.” (Milimo 1:14) Pakati pajumpha nyengo, Yakobe na Yuda ŵakalemba mabuku gha mu Baibolo agho ghakumanyikwa na mazina ghawo.
Mariya wakuzunulika kaumaliro kuti wali pamoza na ŵana ŵake ŵakulomba. Mariya wakagomezgeka m’paka paumaliro, ndipo wali kutilekera sambiro liwemi. Pakuti wakaŵa na cipulikano, wakazizipizga citima cikuru ico cikaŵa nga kuti walasika na lupanga. Paumaliro wakatumbikika comene. Para nase tingaŵa na cipulikano nga ni Mariya, tizizipizgenge suzgo yiliyose ya mu caru ciheni ici ndipo titumbikikenge comene.
^ ndime 8 Nyengo yaumaliro iyo Yosefe wakuyowoyeka mu mabuku gha Mateyu m’paka Yohane ni apo Yesu wakaŵa na vyaka 12. Kufuma pa nyengo iyi, ghakuyowoya waka za nyina wa Yesu na ŵana ŵanyake, kwambura kuzunurapo Yosefe. Ndipo Yesu wakamba kucemeka waka kuti “mwana wa Mariya,” kwambura kuzunura Yosefe.—Mariko 6:3.
^ ndime 16 Yesu na ŵanung’una ŵake ndiposo ŵadumbu ŵake, nyinawo wakaŵa yumoza, kweni wiske wa Yesu wakaŵa Yosefe yayi.—Mateyu 1:20.


text:
Nkhani Nambara 79: Daniyele mu Cikhululu ca Nkharamu
Awona! Cikuwoneka nga ni para kuti Daniyele wali mu suzgo yikuru comene. Kweni nkharamu zikumupweteka yayi! Kasi ukumanya cifukwa cake? Kasi ni njani uyo wakaponya Daniyele mukati mu nkharamu zose izi? Tiye tiwone.
Dariyasi ndiyo wakaŵa fumu ya Babulone pa nyengo iyi. Wakamutemwa comene Daniyele cifukwa Daniyele wakaŵa walusungu ndiposo wavinjeru. Dariyasi wakasankha Daniyele kuŵa muwusi mulara mu ufumu wake. Ici cikapangiska ŵanalume ŵanyake kumucitira sanji, ntheura ici ndico ŵakacita.
Ŵakaluta kwa Dariyasi na kumuphalira kuti: ‘Tazomerezgana kuti imwe muŵike dango lakuti paŵavye munthu waliyose uyo wakwenera kulomba kwa ciuta panji munthu munyake padera pa imwe kwa mazuŵa 30. Usange munthu munyake waleka kupulikira, mbwenu wakwenera kuponyeka mu cizenje [cikhululu] ca nkharamu.’ Dariyasi wakamanyanga yayi cifukwa ico ŵanalume aŵa ŵakakhumbira kuti paŵe dango ili. Kweni wakaghanaghana kuti ni ghanoghano liwemi, mwantheura wakazomerezga na kulemba dango ili. Mwakuyana na Ŵamedi na Ŵaperesiya, dango likasinthikanga yayi para lakakika.
Daniyele wakati wapulika za dango ili, wakaluta ku nyumba kwake na kwamba kulomba, nga ni umo wakacitilanga nyengo zose. Ŵanalume ŵaheni ŵala ŵakamanya kuti Daniyele wangaleka yayi kulomba kwa Yehova. Ŵakakondwa cifukwa pulani yawo ya kukoma Daniyele yikawoneka nga yiŵayendelenge.
Dariyasi wakati wapulika cifukwa ico ŵanalume aŵa ŵakakhumbilanga dango ili, wakakwiya comene. Kweni wakaŵavya mazaza gha kusintha dango, mwantheura wakalangura kuti Daniyele waponyeke mu cikhululu ca nkharamu. Fumu yikaphalira Daniyele kuti: ‘Nili na cigomezgo kuti Ciuta wako uyo ukuteŵetera wakuthaskenge.’
Dariyasi wakakwiya comene mwakuti wakatondeka kugona tulo nausiku. Kwati kwaca mulenji, fumu yikacimbilira ku cikhululu ca nkharamu. Ungayiwona pa cithuzithuzi apa yikulaŵiska mu cikhululu. Yikacemelezga kuti: ‘We Daniyele, muteŵeti wa Ciuta wamoyo! Kasi Ciuta uyo ukuteŵetera wakuthaska ku nkharamu?’
Daniyele wakazgora kuti: ‘Ciuta wakatuma mungelo wake na kujara milomo ya nkharamu mwakuti zilije kundipweteka.’
Fumu yikakondwa comene. Yikalangura kuti Daniyele ŵamufumiske mu cikhululu. Pamanyuma pake fumu yikalangura kuti ŵanalume ŵaheni awo ŵakakhumbanga kukoma Daniyele ŵaponyeke mu cikhululu ca nkharamu. Nkharamu zikaŵakora na kuteketa viwangwa vyawo vyose teketeketeke pambere ŵandafike pasi pa cikhululu.
Pamanyuma pake Fumu Dariyasi yikalembera kalata ŵanthu wose ŵa mu ufumu wake kuti: ‘Nkhulangura kuti munthu waliyose wakwenera kucindika Ciuta wa Daniyele. Wakucita minthondwe yikuru comene. Wakaponoska Daniyele ku nkharamu.’
Daniel 6:1-28
Mafumbo
- Kasi Dariyasi wakaŵa njani, ndipo wakamuwonanga wuli Daniyele?
- Kasi ŵanalume ŵanyake ŵa sanji ŵakaphalira Dariyasi kuti wacite vici?
- Kasi Daniyele wakacitaci wakati wapulika za dango liphya?
- Cifukwa wuli Dariyasi wakakwiya comene mwakuti wakatondekanga kugona, ndipo wakacitaci kukati kwaca mulenji?
- Kasi Daniyele wakamuzgora wuli Dariyasi?
- Nchivici ico cikacitikira ŵanalume awo ŵakakhumbanga kukoma Daniyele, ndipo Dariyasi wakaŵaphalira vici ŵanthu wose ŵa mu ufumu wake?
Mafumbo ghanyake
- Ŵazgani Daniel 6:1-28.
Kasi ivyo vikamucitikira Daniyele vikutikumbuska vici pa ivyo ŵanthu awo ŵakususka nchito ya Ŵakaboni ŵa Yehova wakucita mazuŵa ghano? (Dan. 6:7; Sal. 94:20; Yes. 10:1; Rom. 8:31)
Kasi ŵateŵeti ŵa Yehova wa lero ŵangalondezga wuli ciyelezgero ca Daniyele ca kulutilira kucindika ‘ŵamazaza ŵalara’? (Dan. 6:5, 10; Rom. 13:1; Mil. 5:29)
Tingalondezga wuli ciyelezgero ca Daniyele ca kuteŵetera Yehova “lutaluta”? (Dan. 6:16, 20; Fil. 3:16; Civ. 7:15)


text:
NKHANI YA PA CHIKOPI
Kasi Yesu Wakaŵako Nadi?
YESU wakaŵa musambazi panji wamazaza chomene yayi. Wakaŵavya nyumba. Ndipouli, visambizgo vyake vyawovwira ŵanthu ŵanandi chomene. Kasi Yesu Khristu wakaŵako nadi? Kasi ukaboni walero na wakale ukulongorachi?
Michael Grant, wakulemba mbiri kweniso nkhwantha ya mdauko wakale, wakati: “Usange tingagomezga ivyo Testamente Lasono likuyowoya nga umo tikugomezgera ivyo mabuku ghanyake gha mdauko wakale ghakuyowoya, tingakana yayi kuti Yesu wakaŵako. Para tingakana, vingayana waka na kukana kuti ŵanthu ŵanandi awo ŵakuzunulika mu mabuku gha mdauko ŵakaŵako nadi.”
Rudolf Bultmann, pulofesa wa vya Testamente Lasono, wakati: “Ŵanthu awo ŵakukayika kuti Yesu wakaŵako, ŵakumanya yayi icho ŵakuchita ndipo palije chifukwa cha kulimbana nawo. Palije munthu wamahara uyo wangakayika kuti Yesu ndiyo mwenecho wa gulu [la Ŵakhristu] ilo likambira ku Palestina.”
Will Durant, mulembi, wakumanya mbiri, na nkhwantha ya filosofe, wakati: “Fundo yakuti ŵanthu bweka [awo ŵakalemba Makani Ghawemi] ŵakakhala pasi na kwata nkhani ya munthu wankhongono na wakutemweka, uyo wakakhukiskanga ŵanthu kuti ŵaŵenge ŵamoza njakupulikikwa yayi. Nakuti mphanyi uwu ukaŵa munthondwe ukuru chomene kuluska minthondwe yose iyo yili kulembeka mu Makani Ghawemi.”
Albert Einstein, Muyuda wakubabikira ku Germany, wakati: “Ndine Muyuda, kweni nkhuzizikika chomene na munthu uyu Munazarete.” Wakati wafumbika usange wakugomezga kuti Yesu wakaŵako nadi, iyo wakati: “Nkhukayika yayi. Palije munthu uyo wangaŵazga mabuku gha Makani Ghawemi na kuleka kujipulika nga kuti wakuwona Yesu. Pa lizgu lose ilo munthu wakuŵazga, wakuwona wunthu wa Yesu. Vingaŵa nthena yayi na munthu uyo kukaŵavya.”
“Palije munthu uyo wangaŵazga mabuku gha Makani Ghawemi na kuleka kujipulika nga kuti wakuwona Yesu.”—Albert Einstein
KASI MDAUKO UKULONGORACHI?
Mabuku gha mu Baibolo gha Makani Ghawemi ndigho ghakulongosora makora vya umoyo na uteŵeti wa Yesu. Mabuku agha ghakumanyikwa na mazina gha awo ŵakalemba, Mateyu, Mariko, Luka, na Yohane. Kweniso mabuku ghanyake ghakale agho ngachikhristu yayi nagho ghakuzunurapo zina la Yesu.
TACITUS
(56 m’paka m’ma 120 C.E.) Ŵanthu ŵakuti Tacitus wakaŵa yumoza wa nkhwantha Zachiroma zakumanya chomene mdauko. Buku lake (Annals) likulongosora vya Ufumu wa Ŵaroma kwambira mu 14 C.E. m’paka 68 C.E. (Yesu wakafwa mu 33 C.E.) Tacitus wakalemba kuti apo moto ukuru ukawotcha msumba wa Romu mu 64 C.E., mahumuhumu ghakatenge Themba Nero ndilo likabuska moto wura. Kweni Tacitus wakalembaso kuti Nero wakapusikizgira Ŵakhristu kuti “wajare nkhani izo zikapulikikwanga.” Kufuma apo, Tacitus wakati: “Christus, uyo kuli kufuma zina [lakuti Ŵakhristu], wakapokera chilango cha nyifwa kufuma kwa yumoza wa ŵakazembe ŵithu, Pontiyo Pilato, mu nyengo ya kuwusa kwa Tiberiyo.”—Annals, XV, 44.
SUETONIUS
(69 m’paka m’ma 122 C.E.) Mu buku lake (Lives of the Caesars), wakulemba mbiri uyu wali kulemba ivyo vikachitikanga mu nyengo ya mathemba 11 ghakwambilira gha Ufumu wa Ŵaroma. Pa chigaŵa icho chikulongosora vya Kilaudiyo wali kulongosorapo vya chivulupi icho chikaŵako pakati pa Ŵayuda mu msumba wa Romu, icho chikayamba chifukwa cha kukwesana pa nkhani ya Yesu. (Milimo 18:2) Suetonius wakalemba kuti: “Pakuti Ŵayuda ŵakatemwanga chomene kuchita vivulupi pakutumika na Chrestus [Khristu], ntheura [Kilaudiyo] wakaŵachimbizga mu Romu.” (The Deified Claudius, XXV, 4) Nangauli Suetonius wakateta kuyowoya kuti Yesu ndiyo wakatumanga ŵanthu kuchita vivulupi, kweni iyo wakakayika yayi kuti Yesu wakaŵako.
PLINY THE YOUNGER
(61 m’paka 113 C.E.) Mulembi Wachiroma uyu kweniso kazembe wa Bitiniya (lero ni Turkey) wakalembera kalata Trajan themba la Ŵaroma, kumulongosolera umo wakachitiranga na Ŵakhristu mu chigaŵa chake. Pliny wakayowoya kuti wakayezga kuchichizga Ŵakhristu kuti ŵaleke chipulikano chawo, ndipo wakakomanga wose awo ŵakana. Wakalongosora kuti: ‘Awo ŵakanilondezganga pakujilapizga ku ŵachiuta ŵangoza, kuchindika chithuzithuzi chinu na kupeleka vinyo na lubani, kweniso kutuka Khristu, nkhaŵafwaturanga.’—Pliny—Letters, Book X, XCVI.
FLAVIUS JOSEPHUS
(37 m’paka 100 C.E.) Wakaŵa wasembe Wachiyuda kweniso wakulemba mbiri. Iyo wakayowoya kuti Anasi, wasembe mukuru Wachiyuda, uyo wakaŵa na mazaza chomene pa ndyali, “wakawunganya ŵeruzgi ŵa mu Sanihedirini [Khoti Likuru Chomene la Ŵayuda]. Ndipo wakatolera panthazi pawo munthu wakuchemeka Yakobe, munung’una wa Yesu uyo wakachemekanga Khristu.”—Jewish Antiquities, XX, 200.
THE TALMUD
Ili ni buku ilo ŵakalemba ŵarabi Ŵachiyuda, kwambira m’ma 200 C.E. m’paka m’ma 500 C.E. Buku ili likulongora kuti ŵalwani ŵa Yesu nawo ŵakagomezganga kuti wakaŵako nadi. Ndime yinyake yikulongosora kuti: “Pa Paska, Yeshu [Yesu] Munazarete wakapayikika.” Fundo iyi yikukolerana na ivyo mdauko ukuyowoya. (Babylonian Talmud, Sanhedrin 43a, Munich Codex; wonani Yohane 19:14-16.) Ndime yinyakeso yikuti: “Tileke kuŵa na ŵana panji ŵasambiri awo ŵangajilengeska pa wumba nga ni Munazarete,” zina ilo ŵakamuchemangaso Yesu.—Babylonian Talmud, Berakoth 17b, footnote, Munich Codex; wonani Luka 18:37.
UKABONI WA MU BAIBOLO
Mabuku gha Makani Ghawemi ghakulongosora makora vya umoyo na uteŵeti wa Yesu. Ghakuzunuraso ŵanthu, malo, na nyengo, ivyo ni vinthu vyakukhumbikwa chomene pa nkhani ya mdauko. Chiyelezgero chili pa Luka 3:1, 2, icho chikutovwira kumanya deti leneko ilo munthu wakuchemeka Yohane Mubatizi, wakambira uteŵeti wake. Yohane wakasengulira nthowa Yesu.
Luka wakalemba kuti: “Mu chaka cha 15 cha ufumu wa Tiberiyo Kesare, Pontiyo Pilato wakaŵa kazembe wa Yudeya. Herode wakalamuliranga chigaŵa cha Galileya ndipo Filipu mukuru wake wakalamuliranga chigaŵa cha Itureya na Tirakoniti. Lusaniya wakalamuliranga chigaŵa cha Abilene. Mu mazuŵa gha mulara wa ŵasembe Anasi na gha Kayafa, mazgu gha Chiuta ghakiza kwa Yohane mwana wa Zekariya mu mapopa.” Nkhani iyi yikutovwira kumanya kuti “mazgu gha Chiuta ghakiza kwa Yohane” mu chaka cha 29 C.E.
Ŵanthu ŵakumanya vya mdauko ŵakuŵamanya makora ŵanthu 7 awo Luka wakaŵazunura. Nangauli vili nthena, kweni nyengo yinyake ŵanyake ŵakakayikapo usange Pontiyo Pilato na Lusaniya ŵakaŵako nadi. Kweni ŵakabuda waka kughanaghana nthena. Chifukwa ntchakuti ŵanthu ŵali kubowozga vinthu vyakale ivyo pali kulembeka mazina gha ŵalaraŵalara ŵaŵiri aŵa, kulongora kuti Luka wakaneneskanga. *
KASI VILI NA NTCHITO YILIYOSE?
Ntchakukhumbikwa chomene kumanya usange Yesu wakaŵako nadi chifukwa visambizgo vyake ni vyakovwira. Chiyelezgero, Yesu wakasambizganga umo ŵanthu ŵangaŵira na umoyo uwemi na wakukhorweska. * Kweniso wakalayizga kuti nyengo yikwiza apo ŵanthu ŵazamukhala mwamtende na kufwasa, ŵazamuŵa ŵakukolerana pasi pa boma limoza lakuchemeka “Ufumu wa Chiuta.”—Luka 4:43.
Zina lakuti “Ufumu wa Chiuta” ndakwenelera nadi chifukwa boma ili ntchilongolero cha muwuso wa Chiuta pa charu chapasi. (Chivumbuzi 11:15) Yesu wakalongora makora chomene fundo iyi, apo wakati: “Adada ŵithu imwe muli kuchanya, . . . Ufumu winu wize. Khumbo linu lichitike pano pasi.” (Mateyu 6:9, 10) Kasi Ufumu uwu uzamuŵachitira vichi ŵanthu? Wonani vyakulondezgapo:
Nkhondo na vivulupi vizamumara.—Salimo 46:8-11.
Uheni uliwose, uryezi na vimbundi, kuzamuŵavya, pamoza na ŵanthu ŵambura kopa Chiuta.—Salimo 37:10, 11.
Ŵanthu ŵa mu Ufumu uwu ŵazamukondwa na ntchito ziwemi zakukhorweska.—Yesaya 65:21, 22.
Charu chapasi chizamuweleramo ndipo chizamupambika vyakurya vinandi.—Salimo 72:16; Yesaya 11:9.
Ŵanthu ŵanyake ŵangawona nga ivi ni maloto waka. Kweni asi ghangaŵa maloto waka usange tikugomezga kuti ŵanthu ndiwo ŵanganozga vinthu? Wonani fundo iyi: Nangauli charu chaluta panthazi pa nkhani za masambiro, sayansi, na vyakupangapanga, kweni ŵanthu ŵanandi ŵakukhala mwawofi ndipo ŵakumanya yayi icho chiŵengeko machero ghake. Zuŵa lililose tikuwona ukaboni wa masuzgo gha vyachuma, ndyali, na chisopa, kweniso uryezi na vimbundi. Nadi, ŵanthu ŵatondeka kwendeska makora vinthu.—Mupharazgi 8:9.
Ntheura ntchakukhumbikwa nadi kumanya usange Yesu wakaŵako. * Baibolo likuti: “Nanga malayizgo gha Chiuta ghaŵe ghanandi wuli, ghazgoka “enya” kwizira mwa [Khristu].”—2 Ŵakorinte 1:19, 20.
^ ndime 23 Ŵanthu ŵali kusanga chinthu icho pali kulembeka zina la kazembe panji “wakulamulira chigaŵa,” wakuchemeka Lusaniya. (Luka 3:1) Wakaŵa kazembe mu Abilene pa nyengo iyo Luka wakazunura.
^ ndime 25 Vinyake mwa visambizgo vya Yesu vikusangika pa Mateyu machaputara 5 m’paka 7. Kanandi ukuchemeka Upharazgi wa pa Phiri.
^ ndime 32 Kuti mumanye vinandi vya Yesu na ivyo wakasambizganga, lutani pa www.jw.org/tum ndipo penjani pa IVYO BAIBOLO LIKUSAMBIZGA > MAFUMBO AGHO BAIBOLO LIKUZGORA.
Manyani Vinandi
Kasi Baibolo Likutiphalira Unenesko?
Usange Baibolo ndakufuma kwa Chiuta, likwenera kupambana na mabuku ghanyake ghose.
Kuwuka kwa Yesu—Kasi Vikachitika Nadi?
Chifukwa wuli tingati ivyo mabuku gha Makani Ghawemi ghakuyowoya pa nkhani ya Yesu ni vyaunenesko?


text:
Kasi Chiuta Wali na Zina?
Chiuta wali na mazina ghanandi gha udindo. Iyo ni Chiuta Wankhongonozose, Mlengi na Fumu. (Yobu 34:12; Mupharazgi 12:1; Daniyeli 2:47) Kweni nayo wali na zina lake na lake.
Manyani Vinandi
Unenesko Wakuyowoya za Chiuta
Kasi mukuwona kuti Chiuta wakumupwelerani imwe pamwekha? Sambirani mikhaliro yake kweniso umo wangaŵira mubwezi winu.
Zina la Chiuta mu Malemba Ghachihebere
Chifukwa wuli Baibolo la Mang’anamuliro gha Charu Chiphya likulemba mazgu ghakuti “Yehova” apo mabaibolo ghanandi ghali kuwuskamo zina la Chiuta?


text:
Kasi Yesu Wakaŵa Waka Munthu Muwemi?
Ivyo Baibolo likuyowoya
Yesu wakaŵa waka munthu muwemi pera yayi. Ivyo wakachita na kuyowoya vyawovwira ŵanthu ŵanandi kwamba kale. Wonani ivyo ŵanthu ŵanyake ŵakayowoya:
“Yesu wa ku Nazareti . . . ngwakumanyikwa chomene.”—H. G. Wells, English historian.
“Ivyo [Yesu] wakachita na kuyowoya vichali kovwira ŵanthu m’paka sono.”— Kenneth Scott Latourette, American historian and author.
Chifukwa wuli ivyo Yesu wakachita vichali kovwira ŵanthu? Baibolo likuzgora. Yesu wakati wafumba ŵasambiri ŵake kuti iyo ni njani, yumoza wakazgora kuti: ‘
Ndimwe Khristu, Mwana wa Chiuta wamoyo.’—Mateyu 16:16.


text:
NKHANI YA PA CHIKOPI | KASI MUNGACHITA WULI PARA VINTHU VYASUZGA?
Suzgo: Usange Palije Icho Mungachitapo
KASI vinthu vili kutimbanizgika pa umoyo winu chifukwa chakuti mukulwaralwara, nthengwa yili kumara, panji wakutemweka winu wali kufwa? Para vyanthena ivi vyachitika, mungawona kuti palije icho mungachitapo. Kweni mukukhumba nga vinthu vyanguŵa makora. Kasi mungachita wuli kuti mtima winu ukhazikike?
CHIYELEZGERO CHA MU BAIBOLO: PAULOSI
Mpositole Paulosi wakenda vigaŵa vinandi chomene pa ntchito ya kupharazga. Kweni vinthu vikayima ŵakati ŵamukaka na kumujalira mu nyumba vyaka viŵiri. M’malo mwa kudandawura na ivyo ŵakamuchitira, Paulosi wakaŵika mtima pa vinthu ivyo wangakwaniska kuchita. Wakawovwiranga ŵanthu wose awo ŵakizanga kuzakamuwona na kuŵapembuzga na Malemba. Wakalemba makalata ghanandi agho pasono ni mabuku gha mu Baibolo.—Milimo 28:30, 31.
IVYO ANJA WAKUCHITA
Nga umo vyayowoyekera mu nkhani iyo yajumpha, Anja wakwenda viŵi yayi. Iyo wakuti: “Vinthu vyose vili kusintha kufuma waka apo ŵakanisangira na kansa. Nkhukhumba yayi kuti nthenda iyi yipalare, ntheura nili kuleka kugwira ntchito na kwendendeka.” Kasi Anja wakuchita wuli na suzgo ili? Iyo wakuti: “Icho chanovwira chomene nkhusintha vyakuchita. Nkhadankha kuwona ivyo ni vyakukhumbikwa chomene ndipo nkhapanga ndondomeko kuyana na ivyo ningafiska. Ichi chawovwira kuti mtima wane ukhazikike.”
Pa Ŵafilipi 4:11, Paulosi wakati: ‘Nasambira kukhorwa mwakuyana na umo vinthu viliri kwa ine.’
IVYO IMWE MUNGACHITA
Usange mukusuzgika chomene na vinthu ivyo palije icho mungachitapo, yezgani kulondezga fundo izi:
Ŵikani mtima pa vinthu ivyo mungakwaniska kuchita. Mwachiyelezgero, palije icho mungachita kuti mulekerethu kulwara. Kweni panji mungakwaniska kuchita maseŵero, kurya chakurya chiwemi, na kupumura mwakukwana.
Ghanaghanirani ivyo mukukhumba kuchita pa umoyo winu. Wonani umo mungachitira kuti mufiske ivyo mukukhumba chimozachimoza. Zuŵa lililose, paturani nyengo yichoko waka kuti muyezge kufiska ivyo mukukhumba.
Gwirani ntchito izo zingamovwirani kuti muŵe ŵakukhazikika, nanga tungaŵa tuntchito tuchokotuchoko. Puputani pa thebulu na kusuka mbale. Vwarani makora. Mulenji uliwose, chitani dankha ntchito zakuzirwa chomene.
Yezgani kuwonamo viwemi pa ivyo vyamuchitikirani. Mwachiyelezgero, kasi mukuwona kuti sono mukumanya makora umo mungachitira na masuzgo? Kasi vilipo ivyo mwasambirapo ivyo mungawovwilira ŵanji?
Fundo Yikuru: Nyengo zinyake palije icho mungachitapo pa ivyo vyamuchitikirani, kweni mungasintha maghanoghano ghinu pa umo mukuwonera suzgo linu.
Manyani Vinandi
Kasi Baibolo Lingamovwira Uyo Wali na Nthenda Yambura Kukonda Munkhwala?
Enya! Manyani vinthu vitatu ivyo mungachita para mukulwara nthenda yambura kukonda munkhwala.


text:
FUMBO 7
Kasi Baibolo Likati Ntchivichi Chichitikenge Mazuŵa Ghano?
“Mtundu uzamuwukirana na mtundu unyake, ufumu na ufumu unyake . . . Vinthu vyose ivi nkhwamba kwa masuzgo.”
“Ntchimi zitesi zinandi zizamuwuka na kupuluska ŵanandi. Chifukwa cha kwandana kwa vinthu viheni, chitemwa cha ŵanandi chizamuzizima.”
“Para mukupulika vya zinkhondo na malumbiri gha zinkhondo, kopa chara. Vinthu ivi vikwenera kuchitika, kweni umaliro uchali undize.”
“Kuzamuŵa vindindindi vikuru, kweniso njara na nthenda zakwambukira mu malo na malo. Kuzamuwoneka vyakofya na vimanyikwiro vikuru kufuma kuchanya.”
“Mu mazuŵa ghaumaliro kuzamuŵa nyengo zinonono na zakusuzga. Pakuti ŵanthu ŵazamuŵa ŵakujitemwa, ŵakutemwa ndalama, ŵakujiŵikamo, ŵakujikuzga, ŵakuyuyura Chiuta, ŵambura kupulikira ŵapapi, ŵambura kuwonga, ŵambura kugomezgeka, ŵambura chitemwa, ŵanonono, ŵakusesa, ŵambura kujikora, ŵakofya, ŵambura kutemwa uwemi, ŵakwendera mphiska, ŵakajilangi, ŵakujitukumura na kunotha, ŵakutemwa vyakusanguluska m’malo mwa kutemwa Chiuta, ŵakuwoneka nga ŵakusopa Chiuta mwakujipeleka kweni ŵakukana nkhongono zake.”


text: Kwa wakulongozga sumu. Sumu ya Davide. Salimo.65 A Chiuta, malumbo ghakulindilira imwe mu Ziyoni.+Tifiskenge vilapo vithu kwa imwe.+2 Imwe ŵakupulika malurombo, ŵanthu ŵa mitundu yose* ŵizenge kwa imwe.+3 Mphuvya zane zaninyekezga,+Kweni imwe mukuwundira maubudi ghithu.+4 Wakukondwa ni munthu uyo mwamusora na kumusendezga pafupi,Kuti wakhale mu maluŵaza ghinu.+Tikhorwenge na uwemi wa nyumba yinu,+Tempile linu lituŵa.*+5 Mutizgorenge na milimo yakofya+ ya urunji,Mwe Chiuta wa chiponosko chithu,Ndimwe chigomezgo cha wose awo ŵali ku vigoti vya charu chapasi,+Na awo ŵali kutali kujumpha zinyanja.6 Muli kukhozga mapiri na nkhongono zinu.Mwavwalikika na nkhongono.+7 Mukuchetamiska nyanja zakuŵinduka,+Maŵiruŵiru gha majigha na vivulupi vya mitundu.+8 Awo ŵakukhala ku malo ghakutali chomene ŵatenthemenge na vimanyikwiro vinu.+Muchitiskenge ŵanthu ŵakumafumiro gha dazi na kumanjiliro gha dazi kuchemerezga mwachimwemwe.9 Mukupwelelera charu chapasi,Mwachipa vipasi vyakuzara na usambazi unandi.+Kamlonga kakufuma kwa Chiuta nkhakuzura maji.Mukuŵapa mbuto,+Pakuti ndimo mukanozgera charu chapasi.10 Mukunyeweska nkhwawu zake na kupopota magadi.Mukuchiwombeska na vula yamswera. Mukutumbika ivyo vikumeramo.+11 Mukuvwalika chaka na uwemi winu nga ni mphumphu,Nthowa zinu zikufuluka na vinthu vinandi.*+12 Malo ghakuliskako viŵeto gha mu mapopa ghakuzura,*+Tumapiri twavwalikika chimwemwe.+13 Malo ghakuliskako viŵeto ghazura na miskambo,Ndipo madambo ghatandikika na mbuto.+Vikuchemerezga mwakukondwa, enya, vikwimba.+


text:
NKHANI YA PA CHIKOPI | KASI MUNGACHITA WULI PARA VINTHU VYASUZGA?
Ntchivichi Chingamovwirani Kuti Mukhazikike Mtima?
MAZUŴA ghano palije munthu uyo vinthu vyose vikumwendera makora. Kweni kuti munthu waleke kudandawura chomene chisisi chagona pa kuzomerezga ivyo vyamuwira na kuchita vinthu vyekha ivyo wangakwaniska. Usange mungakwaniska kuchitako vinthu vinyake nangauli muli mu suzgo, mbwenu vili makora. Ndipo chingaŵa makora chomene usange paumaliro suzgo linu lingapepukako. Kweni viwemi chomene vili munthazi.
Baibolo likuti kunthazi ŵanthu wose ŵazamukondwa na umoyo. Ŵazamuchita vyose ivyo ŵakhumba, kuzamuŵavya vyakutimbanizga, masuzgo gha zuŵa na zuŵa, kweniso kughanaghana viheni. (Yesaya 65:21, 22) Baibolo likuti uwu ndiwo ni “umoyo wanadi.”—1 Timote 6:19.
‘Ŵanthu ŵane ŵazamuzenga nyumba na kukhalamo; ŵazamupanda mpheska na kurya vipasi. Ŵazamuzenga kuti munyake ndiyo wakhalengemo chara; nanga nkhupanda ŵanyake na kurya chara; chifukwa nga ni mazuŵa gha khuni ndimo ghazamuŵira mazuŵa ghawo, ndipo ŵakusoleka ŵane ŵazamusekelera nyengo zose na milimo ya mawoko ghawo.’—Yesaya 65:21, 22.
Manyani Vinandi
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Wose vikuŵawira ni vimoza (1-3)
-
Sangwa na umoyo nangauli kuli nyifwa (4-12)
-
Ŵakufwa ŵakumanya kalikose yayi (5)
-
Ku dindi kulije mulimo (10)
-
Nyengo na vinthu vyamabuchi (11)
-
Vinjeru vikuyuyulika nyengo zinyake (13-18)
9 Ntheura vyose ivi nkhaviŵika mu mtima, nkhamanya kuti murunji na wavinjeru pamoza na milimo yawo, ŵali mu mawoko gha Chiuta waunenesko.+ Ŵanthu ŵakumanya yayi chitemwa na thinkho ivyo vikaŵako pambere iwo ŵandaŵeko.
2 Wose chikuŵawira chinthu chimoza,+ ŵarunji na ŵaheni,+ ŵawemi na ŵakutowa na ŵakufipirwa, awo ŵakupeleka sembe na awo ŵakupeleka chara. Muwemi wakuyana waka na wakwananga, uyo wakulapa chilapo wakuyana waka na uyo wakopa kulapa chilapo.
3 Chinthu chakukwenyerezga icho chikuchitika pano pasi ni ichi: Pakuti wose chikuŵawira ntchinthu chimoza,+ mtima wa ŵanthu nawo wazura na uheni. Mu mtima wawo muli vifusi pera nyengo ya umoyo wawo, ndipo pamanyuma ŵakufwa.
4 Yose uyo wali pakati pa ŵamoyo wali na chigomezgo, chifukwa ntcheŵe yamoyo njiwemi kuluska nkhalamu yakufwa.+
5 Pakuti ŵamoyo ŵakumanya kuti ŵafwenge,+ kweni ŵakufwa ŵakumanya kalikose chara,+ ŵakuŵaso na njombe yiliyose chara, chifukwa vyose ivyo ŵanthu ŵangaŵakumbukirapo vikuluwika.+
6 Kweniso chitemwa chawo, thinkho lawo, na sanji zawo vyamara kale, ndipo ŵalijeso chigaŵa mu vyose ivyo vikuchitika pano pasi.+
7 Lutanga, ukarye chakurya chako na kusekelera na kumwa vinyo lako na mtima wakusangwa,+ chifukwa Chiuta waunenesko wakukondwa nayo kale milimo yako.+
8 Chakuvwara chako chiŵenge chituŵa nyengo zose, ndipo ungatondekanga chara kuphaka mafuta pa mutu wako.+
9 Sangwa na umoyo pamoza na muwoli wako wakutemweka+ mazuŵa ghose gha umoyo wako wawakawaka, uwo Chiuta wakupa pano pasi, mazuŵa ghako ghose ghawakawaka, pakuti ndicho ntchigaŵa chako mu umoyo na mu mulimo wako uwo ukutokatoka nawo pano pasi.+
10 Chilichose icho woko lako lasanga kuti lichite, uchichite na nkhongono zako zose, pakuti ku Dindi+ uko ukuluta kulije mulimo, maghanoghano, kumanya, panji vinjeru.
11 Nawonaso chinthu chinyake pano pasi, chakuti awo ŵakuluska pa chiphalizgano mbaluŵiro pera chara, panji vinkhara kuluska pa nkhondo,+ panji ŵavinjeru pera kuŵa na vyakurya, panji ŵamahara kusanga chuma,+ panji awo mbakumanya pera ndiwo vinthu vikuŵendera.+ Pakuti nyengo na vyakuchitika vyamabuchi vikuwira wose.
12 Pakuti munthu wakumanya yayi nyengo yake.+ Nga umo somba yikukolekera mu mukwawu, na kayuni mu chipingo, ndimo ŵana ŵa ŵanthu nawo ŵakukolekera mu nyengo ya suzgo, para yaŵasanga mwamabuchi.
13 Nili kuwonaso ichi pa nkhani ya vinjeru pano pasi, ndipo chili kunizizika:
14 Kukaŵa msumba uchoko uwo ukaŵa na ŵanthu ŵachoko waka. Themba lankhongono likawukira msumba uwu na kuwuzingilizga, ndipo likazenga vyakukwerapo vikuru kurwa nawo.
15 Mu msumba wura mukaŵa mwanalume mukavu kweni wavinjeru uyo wakaponoska msumba na vinjeru vyake. Kweni pakaŵavya uyo wakamukumbuka munthu mukavu yura.+
16 Ndipo nkhati: ‘Vinjeru ni viwemi kuluska nkhongono,+ kweni vinjeru vya mukavu vikuyuyulika, ndipo mazgu ghake ŵanthu ŵakughapulikira yayi.’+
17 Ntchiwemi kupulikira mazgu ghakuzika gha wavinjeru kuluska ntchemerezgo ya uyo wakuwusa pakati pa vindere.
18 Vinjeru ni viwemi kuluska vilwero vya nkhondo, kweni wakwananga yumoza pera wakuparanya viwemi vinandi.+
Tumizgani
Tumizgani
Mupharazgi 9
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=21&Chapter=9&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D21%26Chapter%3D9%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
37 Woko la Yehova likaŵa pa ine, ndipo na mzimu wake, Yehova wakanitora na kunikhalika pasi mukati mu dambo,+ ndipo likaŵa lakuzura na viwangwa.
2 Wakanendeska pa viwangwa vyose zingilizge, ndipo nkhawona kuti vikaŵa vinandi chomene, vikati waka limbwalimbwa mu dambo, ndipo vikaŵa vyakomira pepetu.+
3 Wakati kwa ine: “Mwana wa munthu, kasi viwangwa ivi vingaŵa vyamoyo?” Nkhazgora nkhati: “Fumu Yikuru Yehova, imwe ndimwe mukumanya.”+
4 Ntheura wakati kwa ine: “Chima pa viwangwa ivi, ndipo uviphalire kuti: ‘Imwe viwangwa vyakomira, pulikani mazgu gha Yehova:
5 “‘Ichi ndicho Fumu Yikuru Yehova yayowoya ku viwangwa ivi: “Ninjizgenge mvuchi mwa imwe, ndipo muŵenge ŵamoyo.+
6 Niŵikenge misipa na minofu pa imwe, na kumubenekelerani na chikumba na kunjizga mvuchi mwa imwe, ndipo muŵenge ŵamoyo. Penepapo muzamumanya kuti ine ndine Yehova.”’”
7 Ntheura nkhachima nga umo nkhaphalilikira. Apo nkhachimanga, pakamba kupulikikwa chongo, kulira kwakugumanyana kwa viwangwa, viwangwa vikamba kukumana pamoza, chiwangwa ku chiwangwa.
8 Penepapo nkhawona misipa na minofu vikiza pa ivyo, ndipo chikumba chikavibenekelera. Kweni mukaŵavya mvuchi mwa ivyo.
9 Penepapo wakati kwa ine: “Chima ku mphepo. Chima mwana wa munthu, ndipo uyowoye ku mphepo kuti, ‘Ichi ndicho Fumu Yikuru Yehova yayowoya: “Iwe mphepo, wize kufuma ku mphepo zinayi, ndipo uputire pa ŵanthu aŵa awo ŵakakomeka, mwakuti ŵaŵe ŵamoyo.”’”
10 Ntheura nkhachima nga umo wakaniphalilira, ndipo mvuchi ukanjira mwa iwo. Iwo ŵakaŵa ŵamoyo, ndipo ŵakimilira.+ Ŵakaŵa chiwuru chikuru chomene cha ŵasilikari.
11 Penepapo wakati kwa ine: “Mwana wa munthu, viwangwa ivi ni nyumba yose ya Israyeli.+ Wona, iwo ŵakuti: ‘Viwangwa vithu ni vyakomira, chigomezgo chithu chamara.+ Tadumulikirathu.’
12 Ntheura chima, uyowoye kuti, ‘Ichi ndicho Fumu Yikuru Yehova yayowoya: “Imwe ŵanthu ŵane, nijurenge madindi ghinu+ na kumuwuskani kufuma mu madindi ghinu, na kuluta namwe ku charu cha Israyeli.+
13 Imwe ŵanthu ŵane, para najura madindi ghinu na kumuwuskani kufuma mu madindi ghinu, muzamumanya kuti ine ndine Yehova.”’+
14 ‘Nizamuŵika mzimu wane mwa imwe, ndipo imwe muzamuŵa ŵamoyo.+ Nizamumukhalikani mu charu chinu. Penepapo muzamumanya kuti ine, Yehova, nayowoya, ndipo nachichita,’ ndimo wayowoyera Yehova.”
15 Mazgu gha Yehova ghakizaso kwa ine, ghakati:
16 “Iwe mwana wa munthu, tora kakhuni, ndipo ulembepo kuti, ‘Nkha Yuda na ŵana ŵa Israyeli awo ŵali nayo pamoza.’+ Utoreso kakhuni kanyake, na kulembapo kuti, ‘Nkha Yosefe, nkhakhuni ka Efurayimu na nyumba yose ya Israyeli iyo yili nayo pamoza.’+
17 Penepapo utubamphike pamoza mwakuti tuŵe waka kakhuni kamoza mu woko lako.+
18 Para ŵanthu ŵakwako ŵakuti kwa iwe: ‘Kasi utiphalirenge yayi ng’anamuro la vinthu ivi?’
19 Uŵaphalire kuti: ‘Ichi ndicho Fumu Yikuru Yehova yayowoya: “Nizamutora kakhuni ka Yosefe, ako kali mu woko la Efurayimu, na mafuko gha Israyeli agho ghali nayo pamoza, ndipo nizamukabamphika ku kakhuni ka Yuda. Nizamutuzgora kakhuni kamoza.+ Tuzamuŵa kakhuni kamoza mu woko lane.”’
20 Tumakuni uto ulembengepo tuŵe mu woko lako kuti iwo ŵatuwonenge.
21 “Kufuma apo, uŵaphalire kuti, ‘Ichi ndicho Fumu Yikuru Yehova yayowoya: “Nitorenge Ŵaisrayeli kufuma mu ŵamitundu umo ŵakaluta. Niŵawunganyenge kufuma mu vigaŵa vyose na kwiza nawo mu charu chawo.+
22 Niŵazgorenge mtundu umoza mu charu,+ pa mapiri gha Israyeli, ndipo themba limoza liwusenge wose.+ Ŵaŵengeso mitundu yiŵiri chara, ndipo ŵagaŵikanengeso chara kuŵa maufumu ghaŵiri.+
23 Ŵazamujikazuzgaso na ŵangoza ŵawo ŵakuseluska chara, panji maluso ghawo ghaukazuzi, nesi zakwananga zawo zose.+ Nizamuŵaponoska ku milimo yawo yose yambura kugomezgeka iyo ŵakananga nayo, ndipo nizamuŵatozga. Ŵazamuŵa ŵanthu ŵane, ndipo ine nizamuŵa Chiuta wawo.+
24 “‘“Muteŵeti wane Davide wazamuŵa themba lawo,+ ndipo wose ŵazamuŵa na muliska yumoza.+ Ŵazamwenda mu vyeruzgo vyane na kusunga makora malango ghane.+
25 Ŵazamukhala mu charu icho nkhapa muteŵeti wane Yakhobe, umo mukakhalanga ŵasekuru ŵinu.+ Iwo pamoza na ŵana ŵawo na ŵazukuru ŵawo,+ ŵazamukhalamo muyirayira.+ Ndipo Davide muteŵeti wane wazamuŵa mulongozgi wawo muyirayira.+
26 “‘“Nizamuchita nawo phangano lamtende.+ Lizamuŵa phangano lamuyirayira. Nizamuŵakhazika na kuŵandaniska+ ndipo nizamuŵika malo ghane ghakupatulika mukati mwawo muyirayira.
27 Chihema chane chizamuŵa na iwo, ine nizamuŵa Chiuta wawo, ndipo iwo ŵazamuŵa ŵanthu ŵane.+
28 Mitundu yizamumanya kuti ine Yehova nkhutuŵiska Israyeli, para malo ghane ghakupatulika ghazakaŵa mukati mwawo kwamuyirayira.”’”+
Tumizgani
Tumizgani
Ezekiyeli 37
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=26&Chapter=37&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D26%26Chapter%3D37%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
IVYO BAIBOLO LIKUYOWOYA PA NKHANI YA
Uleŵi
Nangauli ŵanandi ŵakuwona kuti ntchiwemi kugomezgeka mu nthengwa, kweni nthengwa zinandi zikumara chifukwa cha uleŵi.
Kasi uleŵi ni vichi?
IVYO ŴANTHU ŴAKUYOWOYA
Ŵanthu ŵanyake ŵakuwona kuti nkhwananga yayi kuchita uleŵi, chomenechomene para uyo waleŵa ni mwanalume. Ŵanyake ŵakuwona nthengwa mwakupepuka, ŵakuti yingamara nyengo yiliyose.
IVYO BAIBOLO LIKUYOWOYA
Baibolo likuti uleŵi ni para munthu wa pa nthengwa wakugonana na munthu uyo ni muwoli panji mfumu wake yayi. (Job 24:15; Zintharika 30:20) Chiuta wakuwona kuti uleŵi mbukazuzi. Mu nyengo yakale, Muisrayeli uyo waleŵa ŵakamukomanga. (Leviticus 18:20, 22, 29) Yesu wakasambizga ŵalondezgi ŵake kuti ŵangachitanga uleŵi yayi.—Mateyu 5:27, 28; Luka 18:18-20.
IVYO MUKWENERA KUMANYA
Uyo waleŵa wakuswa phangano la ukwati ilo wakachita na munyake apo ŵakatorananga, kweniso ‘wakunangira Chiuta.’ (Genesis 39:7-9) Ŵana ŵangatondeka kulereka na ŵapapi wose para mupapi yumoza waleŵa. Baibolo likuti, ‘Chiuta wazamweruzga ŵaleŵi.’—Ŵahebere 13:4.
‘Nthengwa yiŵenge yakuchindikika na ŵanthu wose, ndipo pakugona paŵenge pambura kufipirwa.’—Ŵahebere 13:4.
Kasi nthengwa yingamara chifukwa cha uleŵi?
IVYO BAIBOLO LIKUYOWOYA
Baibolo likuti munthu wangamazga nthengwa para mfumu panji muwoli wake wachita uleŵi. (Mateyu 19:9) Apa chikung’anamura kuti uyo wabudilika wali na wanangwa wakumazga nthengwa panji yayi. Kweni waliyose wakwenera kusankha yekha chakuchita.—Ŵagalatiya 6:5.
Khumbo la Chiuta ndakuti awo ŵatorana ŵakhalenge lumoza umoyo wawo wose. (1 Ŵakorinte 7:39) Chiuta wakukondwa yayi para ŵanthu ŵakupatana pa vifukwa vyambura kupulikikwa. Ŵanyake ŵakupatana chifukwa cha kuleka kukhorwa na munyawo, ichi ntchimoza cha vifukwa vyambura kwenelera. Kupatana ni nkhani yakupepuka yayi.—Malaki 2:16; Mateyu 19:3-6.
‘Nkhumuphalirani kuti yose uyo wakupata muwoli wake, kwambura chifukwa cha uzaghali, wakumuŵika mu ulwani wa kuchita uleŵi.’—Mateyu 5:32.
Kasi uyo wachita uleŵi wangagowokereka?
IVYO BAIBOLO LIKUYOWOYA
Enya. Baibolo likuti Chiuta wakulengera lusungu munthu uyo waleka kuchita zakwananga. Chiuta wakulengeraso lusungu nanga ni munthu uyo wachita uleŵi chikuru wasintha nkharo yake. (Milimo 3:19; Ŵagalatiya 5:19-21) Baibolo likutiphalira za ŵanthu ŵanyake awo ŵakachitanga uleŵi, kweni ŵakasintha nkharo yawo na kuŵa ŵabwezi ŵa Chiuta.—1 Ŵakorinte 6:9-11.
Chiuta wakalengera lusungu Davide, themba la Israyeli. Davide wakachita uleŵi na muwoli wa msilikari wake. (2 Samuel 11:2-4) Baibolo likuti ‘chinthu icho Davide wakachita chikaŵa chiheni pamaso’ pa Chiuta. (2 Samuel 11:27) Davide wakati wachenyeka, wakazomera kwananga kwake, ndipo Chiuta wakamugowokera. Ndipouli, Davide wakasuzgika chifukwa cha ivyo wakachita. (2 Samuel 12:13, 14) Themba Solomoni likati, ‘uyo wakuleŵa walije vinjeru.’—Zintharika 6:32.
IVYO MUNGACHITA
Usange mwachita uleŵi, mukwenera kupempha chigowokero kwa Chiuta kweniso kwa munyinu wa mu nthengwa. (Salmo 51:1-5) Tinkhani uleŵi nga umo Chiuta wakuchitira. (Salmo 97:10) Ŵikanipo mtima kuti muleke kuwona vithuzi vyamuziro, kughanaghana vyakugonana, kuphotokerana na munthu uyo mundatorane nayo, panji kuchita chilichose icho chingamupangiskani kuti muŵe na khumbo la kuchita uleŵi.—Mateyu 5:27, 28; Yakobe 1:14, 15.
Usange munyinu wa mu nthengwa wachita uleŵi, manyani kuti Chiuta wakumanya kuti vikumuŵinyani mu mtima. (Malaki 2:13, 14) Mulombani Chiuta kuti wamupembuzgani na kumulongozgani, ndipo iyo wamovwiraninge. (Salmo 55:22) Usange mwasankha kumugowokera munyinu na kulutizga nthengwa, mose mukwenera kuŵikapo mtima kuti mukhozgeso nthengwa yinu.—Ŵaefeso 4:32.
Davide wakati wazomera zakwananga zake, Natani wakamuphalira kuti, “Yehova wafumyapo uheni wako.”—2 Samuel 12:13.
Manyani Vinandi
Ŵani Ŵakugomezgeka kwa Munyinu
Kasi munthu wangaŵa wambura kugomezgeka kwa mfumu panji muwoli wake nangauli wakucita uzaghali yayi?
Kasi Mungachita Wuli Kuti Muŵe Ŵakukondwa mu Nyumba Yinu?
Yehova wakukhumba kuti ŵanthu ŵakondwenge mu nyumba zawo. Mu Baibolo muli ulongozgi uwo ungawovwira ŵafumu, ŵawoli, ŵapapi, kweniso ŵana kuti ŵaŵe ŵakukondwa.


text:
CHIGAŴA 15
Ku Umikoli, Ntchimi Yikuwona Mboniwoni
Daniyeli wakuchima za Ufumu wa Chiuta na kwiza kwa Mesiya. Babuloni wakubwanganduka
MUWUKIRANO wakugomezgeka, Daniyeli, wakakoleka na kutolekera ku Babuloni pambere Yerusalemu wandaparanyike. Iyo pamoza na Ŵayuda ŵanji awo ŵakakolekera lumoza, ŵakapika wanangwa pachoko waka nangauli ŵakaŵa ŵamikoli. Pa umoyo wake wose ku Babuloni, Daniyeli wakatumbikika chomene na Chiuta. Wakapona nyifwa mu chizenje cha nkhalamu na kupokera mboniwoni izo zikamovwira kumanya ivyo vizamuchitika kunthazi. Uchimi wakuzirwa chomene wa Daniyeli ngwakuyowoya vya Mesiya na kuwusa Kwake.
Daniyeli wakamanya apo Mesiya wakenera kwizira. Daniyeli wakaphalirika kuti masabata 69 (agho ghakwimira vilimika) kufuma pa languro lakuti viliŵa vya Yerusalemu vizengeke, ŵanthu ŵa Chiuta ŵazamuwona kwiza kwa “Wakuphakazgika, Karonga.” Sabata iyo tikumanya yikutora mazuŵa ghankhondi na ghaŵiri; kweni sabata ya vilimika nja vilimika vinkhondi na viŵiri. Languro ili likapharazgika pakati pajumpha nyengo yitali kufuma mu nyengo ya Daniyeli, mu 455 B.C.E. Kufuma apo, “masabata” 69 ghakatora vilimika 483, kumalira mu chilimika cha 29 C.E. Mu chigaŵa chakulondezgapo cha buku ili, tiwonenge icho chikachitika mu chilimika ichi. Kweniso, Daniyeli wakawona kuti Mesiya “wamkulikhika,” panji kukomeka kuti wabenekelere zakwananga.—Daniel 9:24-26.
Mesiya wazamuŵa Themba kuchanya. Mu mboniwoni ya vinthu vyakuchanya, Daniyeli wakawona “yumoza ngati mwana wa munthu,” Mesiya, wakwiza ku chizumbe cha Yehova. Yehova wakamupa ‘kuwusa na ntchindi na ufumu.’ Ufumu wake ngwakukhalilira muyirayira. Daniyeli wakamanyaso chinthu chakukondweska chomene chakukhwaskana na Ufumu wa Mesiya. Themba la Ufumu uwu, lizamuwusa pamoza na ‘ŵanthu ŵatuŵa ŵa Wapachanya pa Vyose.’—Daniel 7:13, 14, 27.
Ufumu uzamumazga maboma ghose gha pa charu chapasi. Chiuta wakapa mwaŵi Daniyeli kuti wang’anamulire loto ilo likatindika Nebukadinezara, themba la Babuloni. Themba likawona chikozgo chikuru chakuŵa na mutu wagolide, chifuŵa na mawoko vikaŵa vyasiliva, nthumbo na vigha vyake vikaŵa vyamkuŵa, malundi ghakaŵa ghachisulo, vikandiro vyake vikaŵa vyachisulo kweni vyakusazgikana na dongo. Libwe lakufuma mu lupiri likapondomoka na kutimba malundi gha chikozgo ndipo chikatekenyuka na kuzgoka fuvu pera. Daniyeli wakayowoyaso kuti chigaŵa chilichose cha chikozgo chikwimira maufumu ghankhongono gha pa charu chose chapasi, kwamba na Babuloni, uwo ni mutu wa golide. Daniyeli wakawona kuti Ufumu wa Chiuta uzamuchitapo kanthu mu nyengo ya muwuso waumaliro wa charu chiheni ichi. Uzamuteketa maufumu ghose gha charu chapasi. Ndipo uzamuwusa kwamuyirayira.—Daniel, chipaturo 2.
Daniyeli wakaŵa muchekuru chomene, ndipo wakawona kubwanganduka kwa Babuloni. Themba Sayirasi likathereska msumba uwu nga umo ntchimi zikayowoyera. Kufuma apo, pakatora nyengo yitali viŵi yayi, Ŵayuda ŵakasutulika ku wuzga panyuma pakuti vikaya vyawo vyaŵa vyakupankhuka kwa vilimika 70. Ŵayuda ŵakamba kuzengaso Yerusalemu na kuwezgerapo tempele la Yehova mwakulongozgeka na ŵeruzgi ŵakugomezgeka, ŵasofi na zintchimi. Kasi ntchivichi chikenera kuzakachitika pamanyuma pa vilimika 483?
—Yafuma mu buku la Daniel.
Manyani Vinandi
Kasi Ufumu wa Chiuta Ukamba Pawuli Kulamulira? (Chigaŵa Chakwamba)
Usange mukulimanya zgoro, kasi mungamulongosolera munthu munyake kufuma mu Baibolo?


text:
8 Yehova wakati kwa ine: “Tora chakulembapo chikuru,+ ulembepo na chakulembera cha nyengo zose kuti ‘Maheri-shalala-hashi-bazi.’*2 Ine nilembepo kusimikizgira kwizira mu ŵakaboni ŵakugomezgeka, Uriya+ wasembe* na Zekariya mwana wa Yeberekiya.”3 Penepapo nkhagona* na ntchimi yanakazi,* yikatora nthumbo, ndipo yikababa mwana mwanalume.+ Yehova wakati kwa ine: “Umuthye zina lakuti Maheri-shalala-hashi-bazi.4 Chifukwa ntchakuti pambere msepuka uyu wandamanye kuchema kuti, ‘Dada!’ panji ‘Mama!’ vyuma vya Damaseko na vyakupokeka vya Samariya vizamuyolekera kwa themba la Asiriya.”+5 Yehova wakayowoyaso nane kuti:6 “Pakuti ŵanthu aŵa ŵakana maji ghakwenda makoramakora gha Shilowa,*+Ndipo ŵakusekelera na Rezini na mwana wa Remaliya,+7 Ntheura wona, Yehova wizenge pa iwo naMaji ghankhongono na ghanandi gha Mlonga,*Themba la Asiriya+ na uchindami wake wose.Wizenge pa tumilonga twake toseKufulukira mumphepete mwake mose8 Na kujumpha mu Yuda.Wazamufulukira na kujumpha, kufika mu singo.+Mapapindo ghake ghakutandawuka, ghazamuzuzga usani wa charu chako,Iwe Emanuwelu!”*+9 Pwetekanani, imwe mwaŵanthu, kweni muzamutekenyulika.Pulikani, imwe mukufuma ku vigaŵa vyakutali vya charu chapasi.Nozgekerani nkhondo,* kweni muzamutekenyulika.+Nozgekerani nkhondo, kweni muzamutekenyulika.10 Nozgani chiŵembu, kweni chitimbanizgikenge.Yowoyani icho mwakhumba, kweni chiŵavyenge ntchito,Pakuti Chiuta wali nase.*+11 Pakuti Yehova wakayowoya nane uku woko lake lankhongono lili pa ine, kunichenjezga kuti nileke kulondezga nthowa ya ŵanthu aŵa, wakati:12 “Ungachichemanga kuti chiŵembu chara icho ŵanthu aŵa ŵakuchichema kuti chiŵembu!Ungawopanga chara icho iwo ŵakopa,Ungatenthemanga nacho chara.13 Yehova wa mawumba ndiyo umuwonenge kuti ni mutuŵa,Ndiyo umopenge,+Ndipo ndiyo wakutenthemeskenge.”+14 Iyo waŵenge malo ghakupatulika,Kweni waŵenge nga ni libwe lakujitimbakoNga ni jalawe lakukhuŵaramo,+Ku nyumba zose ziŵiri za Israyeli,Nga ni diŵa na chipingoKu awo ŵakukhala mu Yerusalemu.15 Ŵanandi ŵa iwo ŵazamukhuŵara, kuwa na kupwetekeka.Ŵazamuthyika chipingo na kuwiramo.16 Vunga ukaboni wakulembeka,Batika skee dango* pakati pa ŵasambiri ŵane.17 Ine nilindilirenge Yehova,+ uyo wakubisa chisko chake ku nyumba ya Yakhobe,+ ndipo nigomezgenge mwa iyo.18 Wonani, ine na ŵana awo Yehova wanipa,+ tili nga ni vimanyikwiro+ na minthondwe mu Israyeli vyakufuma kwa Yehova wa mawumba, uyo wakukhala pa Phiri la Ziyoni.19 Usange ŵakuti kwa iwe: “Fumbilira ku ng’anga panji ku ŵakuloska awo ŵakukhwiyira na kubwebweta,” asi ŵanthu ŵakwenera kufumba kwa Chiuta wawo? Kasi ŵangafumbira ŵamoyo ku ŵakufwa?+20 Kweni ŵafumbilire ku dango na ku ukaboni wakulembeka.Para ŵakuyowoya mwakupambana na mazgu agha, ŵalije ungweru.+21 Waliyose wajumphenge mu charu uku wasuzgika kweniso wali na njara.+ Pakuti wali na njara ndipo ngwakukwiya, watembenge themba lake na Chiuta wake apo wakulaŵiska kuchanya.22 Kufuma apo, walaŵiskenge pa charu chapasi na kuwona suzgo pera na chisi, vizgezge na kukweŵeka, mdima bii kwambura ungweru.
Mazgu Ghamusi
^ Panyake kung’anamura kuti, “Kuchimbilira ku Vyakupokeka, Kwiza Luŵiro ku Vyakupokeka.”


text:
Kasi Upusikizgi Uzamumara?
PANAYIOTA wakakulira pa chirwa chinyake pa nyanja ya Meditereniyani. Wakati waŵa muwukirano wakamba kuchita vyandyali. Pamanyuma, wakaŵa mulembi wa chipani mu muzi uwo wakakhalanga. Wakendanga mu nyumba za ŵanthu kusonkheska ndalama za chipani. Kweni nyengo yikati yajumphapo, Panayiota wakakhuŵara. Wakawona kuti mu chipani mukaŵa sankho, kwambana, na kuchitirana sanji.
Daniel wakakulira ku Ireland mu banja lakutemwa kusopa. Kweni chitima chikumukora para wakukumbuka upusikizgi wa ŵasembe. Ŵasembe aŵa ŵakamwanga chomene moŵa, kutchova njuga, na kwiba zithero. Ndipouli, ŵasembe aŵa ŵakaphaliranga Daniel kuti usange wakunanga wamuphya ku moto.
Jeffery wakagwira ntchito nyengo yitali pa kampani ya sitima iyo ŵeneko mba ku United Kingdom na United States mu dipatimenti ya kusaska na kuguliska malonda. Wakukumbuka kuti nyengo zinandi wakawonanga ŵanthu ŵakuhonga ŵalara ŵa boma. Ŵanthu aŵa ŵakayowoyanga mwakukopa, kupusika ŵalara ŵa boma mwakuti boma liŵape ntchito.
Chachitima ntchakuti vyanthena ivi vili palipose. Upusikizgi wazara mu ndyali, chisopa, kweniso mu vyamalonda. Pakwamba lizgu Lachigiriki ilo lili kung’anamulika kuti upusikizgi likayowoyanga vya munthu uyo wakuchita madirama uku wavwara chinyawu kumaso. Pamanyuma, likamba kuyowoya vya waliyose uyo wakupusika ŵanyake kuti waŵalyere panji wasange ivyo wakukhumba.
Munthu uyo ŵanyake ŵamuchitira upusikizgi vikumuŵaŵa mu mtima, wakukalipa, na kudandawura. Chifukwa cha kukwenyelera, wangayowoya kuti: “Kasi upusikizgi uzamumara?” Uwemi ngwakuti Mazgu gha Chiuta ghakutipa chigomezgo chakuti uzamumara.
KASI CHIUTA NA MWANA WAKE ŴAKUTI WULI NA UPUSIKIZGI?
Baibolo likutiphalira kuti upusikizgi ukamba na ŵanthu yayi, kweni na chilengiwa chambura kuwoneka. Ŵanthu ŵakati ŵalengeka, Satana Dyabulosi wakabisama mu njoka nga ntchinyawu, ndipo wakajilongora nga ni munthu muwemi na kupusika Eva. (Genizesi 3:1-5) Kwambira nyengo yira, ŵanthu ŵanandi ŵakujibisa mwakuti ŵapusike ŵanyawo kuti ŵasange ivyo ŵakukhumba.
Mtundu wa Israyeli ukawira mu chipingo cha kusopa ŵachiuta ŵatesi na kuchita upusikizgi. Chiuta wakaŵachenjezga kanandi waka kuti ivi ni viheni. Yehova Chiuta wakayowoya kwizira mwa ntchimi Yesaya kuti: “Ŵanthu aŵa ŵakusendelera kwa ine na mulomo wawo, ŵakunichindika na milomo yawo, kweni mtima wawo uli kutali na ine.” (Yesaya 29:13) Mtundu wura ukati watondeka kusintha, Chiuta wakazomerezga maufumu ghanyake kuparanya Yerusalemu na tempile lake, likuru ilo Ŵaisrayeli ŵakasoperangako. Pakwamba wakazomerezga Ŵababuloni kuparanya likuru lira mu 607 B.C.E., ndipo paumaliro wakazomerezga Ŵaroma kuliparanya mu 70 C.E. Ichi chikulongora kuti Chiuta walekelerenge upusikizgi m’paka muyirayira yayi.
Kweni Chiuta na Mwana wake Yesu, ŵakukondwa chomene na ŵanthu awo mbakugomezgeka na ŵanenesko. Apo Yesu wakambanga waka uteŵeti wake, munthu munyake zina lake Nataniyeli wakiza kwa iyo. Yesu wakati wamuwona, wakati: “Wonani, Muisrayeli nadi, mwa uyo mulije upusikizgi.” (Yohane 1:47) Nataniyeli, uyo wakachemekangaso Baratulumeyu wakaŵa yumoza wa ŵapositole 12 ŵa Yesu.—Luka 6:13-16.
Yesu wakachezganga na ŵasambiri ŵake, ndipo wakaŵasambizga umo Chiuta wakuchitira vinthu. Wakaŵaphalira kuti ŵangaŵanga ŵapusikizgi yayi. Kuti ŵawonerepo, Yesu wakasuska chomene ŵaliska ŵa mu nyengo yira chifukwa cha upusikizgi wawo. Wonani vinyake ivyo ŵaliska ŵara ŵakachitanga.
Ŵakachitanga “urunji” kuti ŵajilongore ku ŵanthu. Yesu wakaphalira ŵanthu kuti: “Chenjerani kuti muleke kuchita urunji winu panthazi pa ŵanthu kuti ŵamuwonani . . . nga umo ŵapusikizgi ŵakuchitira.” Wakaŵaphaliraso kuti pakupeleka vyawanangwa vyalusungu, ŵachitenge ‘mwachisisi,’ panji kuti kwambura kujilongora. Wakati ŵalombenge kuudesi, kulomba kuti ŵanthu ŵaŵawone waka yayi. Para ŵakuchita nthena ndipo Chiuta wangakondwa na kusopa kwawo.—Mateyu 6:1-6.
Ŵakatemwanga kususka ŵanyawo. Yesu wakati: “Wamupusikizgi iwe! Wuskamo dankha phaso mu jiso lako, apo ndipo uwonenge makora umo ungawuskiramo kachiswaswa ako kali mu jiso la mubali wako.” (Mateyu 7:5) Para munthu wakuŵika mtima pa ivyo ŵanyake ŵabudiska uku nayo wakubudiska vinandi, ndikuti ni mupusikizgi. Chifukwa ntchakuti “wose ŵali kwananga ndipo ŵakupeleŵera pa uchindami wa Chiuta.”—Ŵaroma 3:23.
Ŵakaŵanga na maghanoghano ghaheni. Nyengo yinyake, ŵasambiri ŵa Ŵafarisi na ŵakulondezga chipani cha Herode ŵakiza kwa Yesu kuzakamufumba vya msonkho. Mwauryarya, ŵakati kwa Yesu: “Msambizgi, tikumanya kuti mukuneneska ndipo mukusambizga nthowa ya Chiuta mu unenesko.” Pakukhumba kumusanga na kafukwa, ŵakamufumba kuti: “Kasi ntchakuzomerezgeka kupeleka msonkho kwa Kesare panji yayi?” Yesu wakati: “Chifukwa wuli mukuniyezga, ŵapusikizgi imwe?” Yesu wakaŵachema ŵapusikizgi chifukwa ŵakakhumbanga nadi zgoro yayi, kweni ŵakakhumbanga kuti “ŵamukore mu kayowoyero kake.”—Mateyu 22:15-22.
Ŵakhristu ŵali na “chitemwa chakufuma mu mtima wakutowa na njuŵi yiwemi kweniso mu chipulikano chambura upusikizgi.”—1 TIMOTE 1:5
Mpingo wa Ŵakhristu ukati wamba pa Pentekoste mu 33 C.E., ŵanthu ŵakayezganga kuyowoya unenesko kweniso kugomezgeka. Ŵakhristu ŵakalimbikiranga kuti ŵaleke upusikizgi. Petrosi, uyo wakaŵa yumoza wa ŵapositole 12, wakaphalira Ŵakhristu ŵanyake kuti ‘ŵapulikirenge unenesko na kutemwa ŵabali kwambura upusikizgi.’ (1 Petrosi 1:22) Mpositole Paulosi wakaphalira ŵateŵeti ŵanyake kuti ŵaŵenge na “chitemwa chakufuma mu mtima wakutowa na njuŵi yiwemi kweniso mu chipulikano chambura upusikizgi.”—1 Timote 1:5.
NKHONGONO YA MAZGU GHA CHIUTA
Visambizgo vya Yesu na ŵapositole, ivyo tikuvisanga mu Baibolo, ni vyakovwira chomene mazuŵa ghano nga umo vikaŵira kale. Pa nkhani iyi, mpositole Paulosi wakalemba kuti: “Mazgu gha Chiuta ngamoyo na ghankhongono, ngakuthwa kuluska lupanga lwa wuyi kosekose, ghakugwaza m’paka kupatura umoyo na mzimu, mafindo na mongo, ndipo ghakumanya ivyo mtima ukughanaghana na kukhumba.” (Ŵahebere 4:12) Ŵanandi ŵaleka upusikizgi na kwamba kuchita vinthu mwakugomezgeka chifukwa cha kumanya ivyo Baibolo likusambizga na kuvilondezga. Wonani ivyo vikawovwira ŵanthu ŵatatu awo ŵazunulika kukwambilira kwa nkhani iyi.
Panayiota wakasintha umoyo wake apo munthu munyake wakamuchemera ku maungano ku Nyumba ya Ufumu ya Ŵakaboni ŵa Yehova. Wakati wafika, wakawona kuti pakaŵavya munthu wakujilongora kuti ni murunji chomene pa ŵanyake. Panayiota wakuti: “Nkhawona kuti ŵanthu ŵake ŵakutemwana nadi na kughanaghanirana, nindawonepo vyanthena ivi nyengo yose iyo nkhaŵira mu ndyali.”
Panayiota wakamba kusambira Baibolo ndipo wakasintha umoyo wake m’paka wakabatizika. Ivi vikachitika vyaka 30 ivyo vyajumpha. Pasono iyo wakuti: “Nili kusanga chinthu chakuzirwa chomene chifukwa namanya icho taŵanthu tili kuŵirako. Ichi nkhachimanya apo nkhendanga nyumba na nyumba kusonkheska ndalama za chipani yayi, kweni nkhati namba kupharazga Ufumu wa Chiuta, uwo uzamovwira nadi kuti pa charu paŵe urunji.”
Daniel wakachitanga makora chomene mu mpingo ndipo wakapika maudindo. Pakati pajumpha vyaka vichoko waka, wakatimbanizga vinthu ndipo wakasuzgikanga chomene mu mtima. Iyo wakati: “Nkhati nakumbuka upusikizgi uwo nkhawuwonanga ku tchalitchi vyaka vyakumasinda, nkhawona kuti ntchiwemi nithure pasi udindo. Nkhakhumba yayi kuti ŵabali ŵawonenge nga nili munthu muwemi, apo ndimo niliri yayi.”
Daniel wakati wawovwirika na kusintha, wakawona kuti wangateŵeteraso na mtima wakutowa, ndipo wakazomera wakati wapikaso udindo mu mpingo. Ŵanthu ŵekha awo ŵakuteŵetera Chiuta kwambura upusikizgi ndiwo ŵangachita vyanthena ivi. Ŵakusambira ‘kuwuskamo phaso’ mu jiso lawo pambere ŵandapemphe mubali wawo kuti ‘ŵamuwuskemo kachiswaswa’ mu jiso.
Jeffery, uyo wakagwira ntchito nyengo yitali mu vyamalonda, wakati: “Nkhati namba kusambira vinandi vya mu Baibolo, nkhawona kuti ningachitaso ukhuluku yayi. Ivyo Baibolo likuyowoya pa Zintharika 11:1 vyakuti Yehova wakutinkha sikelo yaupusikizgi, vikanikhwaska chomene mu mtima.” Mwakupambana na ŵanthu awo ŵakafumba Yesu vya msonkho, Jeffery wakasambira kuti ntchiwemi yayi kuŵa na maghanoghano ghaheni pakuchita vinthu na Ŵakhristu ŵanyake panji ŵanthu ŵanyake.
Pa charu chose, Ŵakaboni ŵa Yehova ŵakuyezgayezga kulondezga ivyo ŵakusambira mu Baibolo. Ŵakulimbikira kuvwara “wunthu uphya uwo ukalengeka mwakuyana na khumbo la Chiuta, mu urunji wenecho na kugomezgeka.” (Ŵaefeso 4:24) Tikumupemphani kuti muŵamanye Ŵakaboni ŵa Yehova, ivyo ŵakugomezga, na umo ŵakovwilira ŵanthu kuti ŵamanye charu chiphya icho Chiuta walayizga. Mu charu ichi ndimo “muzamukhala urunji.”—2 Petrosi 3:13.
Manyani Vinandi
Kasi Ŵakaboni ŵa Yehova Mbanthu Ŵamtundu Wuli?
Kasi mukumanyapo ŵanthu ŵalinga awo Mbakaboni ŵa Yehova? Kasi mukumanya vichi chomene vya ise?
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.


text: 2 Penepapo Joshuwa mwana wa Nuni wakatuma mwachibisibisi ŵanalume ŵaŵiri kufuma ku Shitimu+ kuti ŵakendere charu. Wakaŵaphalira kuti: “Lutani mukawone charu, chomenechomene Yeriko.” Ntheura ŵakaluta, ŵakafika ku nyumba ya mwanakazi muhule zina lake Rahabi,+ ndipo ŵakakhala kwenekura.2 Themba la Yeriko likaphalirika kuti: “Wonani, usiku uno kwiza ŵanalume ŵa Israyeli kuzakendera charu.”3 Ntheura themba la Yeriko likatuma mazgu kwa Rahabi kuti: “Fumiska ŵanalume awo ŵiza ndipo ŵakukhala mu nyumba yako, pakuti ŵiza kuti ŵazakendere charu chose.”4 Mwanakazi yura wakatora ŵanalume ŵaŵiri ŵara na kuŵabisa. Penepapo wakati: “Nadi, ŵanalume aŵa ŵangwiza kwa ine, kweni nkhumanya yayi uko ŵangufuma.5 Mise apo chipata changuŵa pafupi kujalika, ŵanalume aŵa ŵangufuma. Nkhumanya yayi uko ŵaluta, kweni usange mungaŵachimbilira, muŵasangenge.”6 (Kweni wakaŵatolera pa mtenje wa nyumba na kuŵabisa mu mapekesi gha fulakisi* agho wakaghatandazga pa mtenje.)7 Ntheura ŵanthu ŵara ŵakachimbilira mathenga* ghara ku nthowa ya ku Yorodani pa majambuko.+ Ŵakulondezga mathenga ghara ŵakati ŵafuma, chipata cha msumba chikajalika.8 Ŵanalume ŵara ŵachali ŵandagone, mwanakazi yura wakiza kwa iwo pa mtenje.9 Wakati kwa iwo: “Nkhumanya kuti Yehova wamupaninge charu+ ichi, nakuti wofi watiwira chifukwa cha imwe.+ Wose awo ŵakukhala mu charu ichi ŵathika lusoko chifukwa cha imwe.+10 Pakuti tili kupulika umo Yehova wakawomizgira maji pa Nyanja Yiswesi panthazi pinu apo mukafumanga ku Eguputo,+ ndiposo ivyo muli kuchita ku sirya linyake la* Yorodani na mathemba ghaŵiri gha Ŵaamori, Sihoni+ na Ogi,+ awo muli kuŵaparanyirathu.11 Tikati tapulika, mitima yithu yikasongonoka, ndipo palije wakukhwima mtima* chifukwa cha imwe, pakuti Yehova Chiuta winu ni Chiuta mu mtambo kuchanya na pa charu chapasi kusi.+12 Sono naŵeya, lapani kwa ine mwa Yehova, kuti nga umo ine namuchitirani lusungu,* namwe muzakalongore lusungu ku ŵamunyumba ya adada, ndipo munipe chimanyikwiro cha chipulikano chiwemi.*13 Muzakaŵasunge ŵamoyo adada, amama, ŵadumbu ŵane, ŵakuru na ŵanung’una ŵane, na wose awo ŵali nawo, ndipo muzakatiponoske ku nyifwa.”+14 Ntheura ŵanalume ŵara ŵakati kwa iyo: “Tipelekenge umoyo withu m’malo mwa winu.* Usange upharenge yayi ivyo tizira ise, mbwenu tizamukulongora lusungu* na kugomezgeka para Yehova watipa charu ichi.”15 Penepapo wakaŵakhizgira pasi na chingwe kufuma pa windo, pakuti nyumba yake yikaŵa mumphepete mwa linga la msumba. Nakuti wakakhalanga pa linga.+16 Ndipo wakati kwa iwo: “Lutani ku chigaŵa cha mapiri, mukabisame kwenekura mazuŵa ghatatu, mwakuti awo ŵakumulondezgani ŵaleke kumusangani. Para awo ŵakumulondezgani ŵawerako, imwe mungalutilira na ulendo winu.”17 Ŵanalume ŵara ŵakati kwa iyo: “Tizamuŵavya mulandu pa chilapo icho watilapizga+18 usange pakwiza mu charu ichi tasanga undakakilire chingwe ichi cha uzi uswesi pa windo ilo watifumiskirapo. Uwunganye mu nyumba yako adada ŵako, amama ŵako, ŵadumbu ŵako, na wose ŵamunyumba ya awuso.+19 Penepapo usange munyake wazamufuma mu nyumba yako kuya kuwaro, ndopa zake zizamuŵa pa mutu wake, ndipo ise tizamuŵavya mulandu. Kweni usange chiheni chiza* pa waliyose uyo wali na iwe mu nyumba, ndopa zake zizamuŵa pa mitu yithu.20 Kweniso usange iwe waphara ivyo tizira ise,+ tizamuŵavya mulandu pa chilapo icho watilapizga.”21 Mwanakazi yura wakati: “Vichitike kuyana na mazgu ghinu.”Penepapo wakaŵatuma kuti ŵalutenge, ndipo ŵakaluta. Pamanyuma wakakaka chingwe chiswesi pa windo.22 Ntheura ŵakaluta ku chigaŵa cha mapiri, ŵakakhalako mazuŵa ghatatu m’paka awo ŵakaŵalondezganga ŵakawerako. Awo ŵakaŵalondezganga ŵakaŵapenja mu nthowa zose, kweni ŵakaŵasanga yayi.23 Ŵanalume ŵaŵiri ŵara ŵakakhira kufuma ku mapiri, ŵakambuka mlonga na kwiza kwa Joshuwa mwana wa Nuni. Ŵakamuphalira vinthu vyose ivyo vikaŵachitikira.24 Ŵakati kwa Joshuwa: “Yehova wapeleka charu chose kwa ise.+ Nakuti wose awo ŵakukhala mu charu chira ŵathika lusoko chifukwa cha ise.”+